text:
WILLEMSTAD — Komo preparashon pa e 2 eventonan grandinan aki ku nos selekshon tin na kaminda, di 20 pa 28 di mart próksimo, durante kalendario di FIFA, nos hungadónan residensia den eksterior lo bin Kòrsou pa huntu ku nos hungadónan lokal sigui ku e training nan pa e kompromiso nan aki.
Nos hungadó nan lo yega djaluna, dia 20 di mart 3or di atardi ku buelo di KLM, pa djárason 22 di mart 2017, nos selekshon nashonal lo enfrentá e selekshon di El Salvador den un wega di fogeo, 8’or di anochi den Stadion Antoine Maduro (SUBT).
E selekshon di El Salvador tambe lo yega Kòrsou djaluna 20 di mart, 12’or di mèrdia riba vuelo di Copa Airlines pa kuminsá ku preparashonnan pa e wega di djárason.
Karchinan pa e partido aki lo ta optenibel djaluna na FFK bou di ora di ofisina, Botika Mampuritu, Beep Beep i pòmp di gasolin Santa Maria.
Dia di wega karchinan lo ta optenibel na e lokèt nan di Stadion Antoine Maduro.
E partido ta kuminsá 8’or di anochi pero portanan ta habri for di 5’or di atardi, yega trempan pa evitá e trafiko!
E preisnan pa e diferente sekshonnan ta lo siguiente:
- Sekshon A; Tribuna pariba di tribuna di honor ta Fl.50,-
- Sekshon B; Tribuna patras di golnan na lado di Maripampoen ta Fl.25,-
- Sekshon C; Tribuna patras di golnan na lado di Willemstad ta Fl.25,-
- Sekshon D; Tribuna pabou di tribuna di honor ta Fl.15,-
- Den e sekshon B i C (tribuna patras di golnan) mucha te ku 12 aña i 60+ ta paga Fl.15,-
E hungadónan di nos selekshon ku lo partisipá na e wega di fogeo aki ta lo siguiente;
- Eloy Room
- Reangelo Janga
- Jeremy de Nooijer
- Quintin Jacoba
- Doriano Kortstam
- Jurriën Gaari
- Rhu-Endly Martina
- Darryl Lachman
- Gillian Justiana
- Dustley Mulder
- Shanon Carmelia
- Ayrton Statie
- Michaël Maria
- Leandro Bacuna
- Germaine Agustien
- Brandley Kuwas
- Elson Hooi
- Jarchino Antonia
- Gino van Kessel
- Gevaro Nepomuceno
- Felitsiano Zschusschen
- Rowendy Sumter
- Jarzinho Pieter
- Ashar Bernardus
- Jimbertson Vapor
- Christopher Isenia
Miéntras e selekshon di El Salvador su hungadonan ta;
- Benji Villalobos
- Oscar Aroyo
- Bryan Tamacas
- Josué Santos
- Alexander Larin
- Andrés Flores
- Gerson Mayen
- Efrain Burgos
- Oscar Cerén
- Rodolfo Zelaya
- Irving Herrera
- Fernando Castillo
- Iván Mancía
- Roberto Domínguez
- Juan Barahona
- Henry Romero
- Herbert Sosa
- Bryan Landaverde
- Darwin Cerén
- Richard Menjivar
- Victor García
- Dennis Pineda
- Harold Alas
Un yamada ta bai na henter e pueblo di Kòrsou pa bin na bòshi, bin disfrutá di un tremendo partido! Sali ku bo bandera di Kòrsou, bo t-shirt, bo shal, bin apoyá i sostené nos hungadónan komo e number 12!


c: text/html

text:
Oranjestad – Den conferencia di prensa di Gobierno di Aruba diabierna anochi, Prome Minister Evelyn Wever-Croes a enfatisa cu Aruba ta bon prepara pa cuminsa cu e recuperacion economico di nos pais cu e sosten di confiansa y positivismo di cada ciudadano. Aruba ya caba desde comienso di e crisis aki a demostra cu nos por pasobra nos tawata bon prepara. Awor nos ta miho prepara pa drenta e siguiente fase pa habri nos frontera.
“Nos a cera un siman cu tawata bastante turbulento. Tawata tin disturbio, protesta y esaki ta comprendibel pasobra e crisis aki a dal nos y henter mundo sin sa kico su enbergadura tawata. Y ainda nos no sa su enbergadura. Bo ta mira rond mundo tin descontento, manifestacion di preocupacion y algun hende hasta di ansha.
Mi ta kere mester trece trankilidad na Aruba. Nos ta drentando un etapa importante y grandi pa Aruba. Un etapa cu nos ta habriendo nos fronteranan bek. Nos mester a corta e ader di nos economia ora e crisis a dal y poco poco nos ta cuminsando cu e operacion hopi dificil, delicado y complica di habri e ader principal aki bek y conecte na e curason cu ta Aruba. Nos mester den e temporada aki hopi trankilidad y pa cada ciudadano di nos pais ta positivo. Contribui cu positivismo den e espacio cu nos tin aworaki pa yama nos bishitantenan bon bini.
Nos sa cu e chens cu e virus aki por bin bek ta hopi grandi unabes nos habri nos frontera. Nos no mester ansha ni bay den panico. Nos tawata bon prepara pa e prome parti di e tempestad y awor cu nos ta den e wowo di horcan nos ta preparando miho ainda pa si e di dos parti mester bin e no bin cu asina hopi decision critico manera nos a tuma e prome biaha. Nos mester trankilidad y no laga niun hende bruha e agenda. Ta un agenda tin y esey ta e agenda di Aruba, recuperacion economico di nos pais y pa cu esey nos ta conta riba sosten di cada ciudadano.
Un biaha mas mi ta comprende e preocupacion pero nos mester tin e fe y confiansa. Nos a demostra caba cu nos por. Nos tawata prepara y awor nos ta miho prepara y cu bo sosten y cu positivismo y e confiansa cu bo tambe ta sinti, nos ta bay drenta e siguiente fase aki”.

robotstxt: allowed

filter: keep


text:
Campaña Compra Local, Di Nos Pa Nos Mes:
Mayan diasabra tin entretenimento y ambiente den Caya Betico Croes pa asina comunidad por haci compra
ORANJESTAD –E campaña Cumpra Local ta continua y pa pone poco ambiente den Caya Betico Croes durante di e temporada di Dianan di Fiesta den, Minister Xiomara Maduro a bini cu e iniciativa pa facilita pa por tin algun entretenimento den Caya Betico Croes durante e luna di december. Na dos punto den Caya Betico Croes lo tin presentacion di miniteca cu lo entrene cu musica di fin di aña tur esnan cu haci nan compras pa e temporada di fiesta. E dos puntonan lo ta La Moderna y dilanti ex Bon Bini Bazar.
E meta di e campaña Cumpra Local, Di Nos Pa Nos Mes ta pa conscientisa nos comunidad riba e importancia pa cumpraproducto y/of haci uso di servicio di nos negoshinan local pa yuda reconstrui economia di Pais Aruba. Cumprando local tin subeneficio pa Pais Aruba, como cliente bo ta sostene empleo y comercio local, bo ta inverti den economia local pa mantene e placa na Aruba y bo ta yuda stimula entrepeneurship pa futurogeneracion. Bo tin un compromiso cu nos Pais, Cumpra Local, Di Nos Pa Nos Mes.
Mayan un bes mas lo tin entretenimento den Caya Betico Croes y ta un oportunidad pa por haci compras. Un invitacion na nos comerciantenan pa probecha di e oportunidad cu tin entretenimento y ambiente y asina ofrece nan producto- y ofertanan na e clientenan durante e temporada aki.


text:
Despues cu 25 di juni ultimo pueblo a bay urna electoral p’asina scoge su representantenan den Parlamento, nos ta para atrobe na un crusada caminda un bes mas e integridad di nos sistema democratico ta ser midi.
Den e periodo tras di lomba nos a mira cu na varios manera a purba atacha e credibilidad y transparencia di e proceso electoral. E eleccion tras di lomba ta uno cu lo bay den historia pa e tantisimo momento cu a purba impone cambionan riba e pueblo votador sin consulta.
Den un estado democratico e ta esencial pa cada voto di cada cuidadano cu derecho di voto wordo trata cu dignidad. E proceso electoral ta sagrado y cada voto ta conta y tin balor fundamental. Cada cuidadano tin e derecho pa mediante di su voto determina e rumbo di nos pais.
P’e motibo cada cuidadano tin derecho riba un proceso husto, transparente y confiabel. Sin un proceso husto y confiabel e cuidadano lo sinti cu su boluntad no ta wordo expresa mediante di su voto, cual ta mina y destrui e confiansa den nos sistema democratico.
E institucion “Electorale Raad” tin pa percura cu cada voto wordo conta, e ta un principio fundamental di democracia. Nos ta anhela pa biba den un pais unda e bos y boluntad di cada cuidadano tin balor. E ta un compromiso di nos tur pa percura pa democracia prevalece den nos sociedad.
Posibel iregularidad nan den nos sistema electoral ta crea desconfiansa den e proceso den su totalidad. Varios cuidadano a expresa nan desconfiansa pa cu e eleccion cu a caba di pasa. E obhecion nan di nos cuidadano no mester wordo tuma liviano.
Den cuadro di transparencia, confiansa den e proceso electoral y integridad nacional mester elimina cualkier duda cu ta surgi den e proceso electoral.
Nos cuadro legal articulo 84 “kiesverordening” ta brinda cada cuidadano cu tin derecho di voto e oportunidad pa entrega un peticion pa re-conta e voto nan di un of tur “stemdistrict”. Den “kiesverordening” tin mecanismo legal pa asina percura pa crea seguridad di e resultado, ma tambe crea trankilidad den nos comunidad cu cada voto a wordo conta hustamente.
Cualkier iregularidad cu ta sembra desconfiansa den e resultado electoral mester wordo elimina pa asina nos salvaguardia un proceso electoral cu cada cuidadano por confia y asina mantene un grado halto di democracia den nos Pais.
Awe mirando e circunstancia excepcional cu a surgi, e necesidad ta grandi pa elimina cualkier duda of desconfiansa cu a wordo sembra den e proceso electoral. Nos cuidadano nan a hasi un apelacion masal pa asina elimina cualkier duda cu a surgi mediante un re-conteo di e voto nan na un of tur ”stembureau”.
Diferente cuidadano preocupa como tambe partidonan politico a expresa cu nan a constata varios discrepancia relaciona cu e proceso electoral. Tin varios motibo hustificabel presenta cual lo por conduci na honra e peticion pa un re-conteo. E ta usual cu despues di un re-conteo e cantidad di voto pa partido politico por aumenta cu consequencia cu por tin un re-alocacion di asiento. Mirando e panaroma cu ta desaroyando eta sumamente importante pa crea transparencia relata na e discrepancia expresa pa nos cuidadano nan.
Den Reino Hulandes peticion pa reconteo no ta un fenomeno desconoci. Na aña 2016 hoofdstembureau di Sint-Maarten a dicidi for di propio iniciativa pa revisa tur e votonan pa asina garantisa confiansa den e proceso electoral. E aña aki tambe na hermana Isla Curaçao tabata tin discrepancia relaciona cu e resultado di eleccion, aki tambe a honra e peticion haci di minoria y esnan cu no a logra asiento den e constelacion di e parlamento actual. E re-conteo aki a dura algun ora te na momento cu tur urna a ser controla den presencia di tur representante di partidonan politico y prensa, esaki ta loke a duna confiansa den e organo aki.
E discusion y consecuencia pa no re-conta e voto nan ta mas profundo cu nos ta realisa. E desicion awe a mina e confiansa den e sistema democratico di nos pais, cual ta un peliger pa cualkier estado di derecho democratico.
E proceso democratico mester ta optimal no solamente ora nos bay eherece nos derecho di voto, ma tambe n’e momento cu cada voto di e cuidadano wordo trata cu balor y dignidad. Cada voto ta conta!
It’s not the voting that’s Democracy; It’s the counting


text:
Pa prome biaha ta decreta luna di october 2021 como luna di Adultonan Mayor/60+. Aruba lo celebra esaki durante henter luna. Na Aruba tin 25 mil adulto mayor y hopi bes ta e grupo aki ta esun mas vulnerabel den nos comunidad, por ehempel door di soledad, problema fisico y mayoria persona cu a fayece durante COVID ta adulto mayor. E meta di e luna aki ta pa pone extra atencion na nos adultonan mayor. Riba nan retonan di bida, loke ta bayendo bon y iniciativa nobo basa riba nan bienestar. Y tambe pa asina pueblo completo por demostra con hopi nos ta aprecia nos 60+.
Ta importante pa informa pueblo cu tin un schedule disponibel cu diferente actividadnan durante luna di october. E actividadnan aki ta encera brinda informacion, actividadnan recreacional, momentonan di haci pregunta y tur esakinan ta wordo organisa pa diferente instancia y fundacionan. Parlamentario Guedez-Erasmus ta menciona cu e ta hopi contento cu a decretal luna di october como luna di Adulto Mayor paso e ta di opinion cu hopi bes nos ta lubida riba nos grandinan.
Bisando esaki Parlamentario Guedez-Erasmus ta menciona cu su persona lo presidi e comision fiho di Cuido di nos grandinan den Parlamento. E ta sinti cu esaki sigur ta un oportunidad pa traha duro pa asina garantisa un mihor calidad di bida pa nos adulto mayornan, pa medio di leynan cu ta na nan bienestar tambe.
“Mi kier felicita tur Adulto mayor cu nan luna special y gradici nan pa ta esnan cu a yuda construi nos Aruba/nos pais. Danki gobierno di Aruba y instancianan/fundacionnan cu a haci esaki posibel. Ban celebra e luna aki engrande y ban sigui balora nos adulto mayor!” parlamentario Guedez-Erasmus ta termina bisando.D


text:
Diadomingo den careda di 1’or y mey di madruga, un patruya di Polis durante un persecusion ta accidenta. Esaki a sosode riba e caminda principal di San Nicolas pa Oranjestad, poco pariba di ex. Cuts and Curve, na Savaneta.
Un chauffeur di un Toyota Rav tabata core hopi iresponsabel entre Savaneta cu Pos Chikito, Polis tabata sigui’e, pero cada rato tabata perde for di bista.
Ta for di den oranan di atardi caba Polis tabata buscando e Rav shinishi aki. Dado momento Polis a stop di persigui’e pa motibo cu nan sa ken e ta y unda e ta biba, pero sin resultado.
Durante Toque de Queda, un biaha mas e chauffeur a dicidi di subi caya cu su auto, e tabata coriendo lus paga. Un patruya di Polis a dune un señal p’e para, pero un biaha mas e no a respeta esaki y a sigui core. Polisnan a bay para den e area di su cas pa mira si e ta bay su cas.
E chauffeur iresponsabel aki a keda core den Savaneta, Pos Chikito y becindario. E auto tabatin un tire flat, ni cu tire flat e no a stop di core rond. Un patruya di Polis cu a bay sigui e Toyota Rav, a perde control, dal contra un cura di cas y a kibra e front di e auto di Polis.
Pa motibo cu ta trata di un auto di dienst, specialista di trafico mester a bay n’e sitio pa haci e investigacionnan necesario. Takelwagen a transporta e patruya di Polis.


text:
Oranjesad, 1 di juni, 2020–Aruba Bank a uni si mes na e Food Drive di Mi Voz ta Bo Voz, diadomingo, 31 di mei, 2020. E banco a haci entrega di caha di comestibel na bienestar di esnan den necesidad ariba nos isla.
Esnan cu lo ricibi e ayudo ta famianan socialmente desfavoreci na Aruba y esnan cu a haña nan mes den circunstancianan di bida particularmente dificil durante e pandemia di Coronavirus.
Segun Sharon Fränkel-de Cuba, Managing Director di Aruba Bank N.V., “ Nos ta den un situacion sin precedente. Hopi famia ta haña nan mes den circunstancia di bida extremadamente dificil. Aruba Bank ta sigui ayuda comunidad continuamente, manera nos a bin ta haci desde prome cu e pandemia. Nos ta gradici e organizadornan di e Food Drive di Mi Voz ta Bo Voz pa trece companianan manera nos hunto y responde na necesidad di nos hendenan na tempo. “


text:
E bon notisia ta ku nos ta probablemente algun luna alehá for di un vaksinashon kontra di covid 19 responsabel pa un desaster riba tereno di salubridat i sosio-ekonómiko. E mal notisia ta ku tin un “movementu anti-vax” ku fervientemente ta plama e teoria ku hende mester keda leu for di imunisashon kontra corona 19 pa konsiderashonnan religioso i sigun teorianan di konspirashon. Mas éksitoso e grupo aki ta pa kombensé hende pa no tuma un vakuna kontra di covid 19, mas difísil ta bira pa kombatí e malesa. No kere ku no tin anti-vax na Kòrsou. Nos mester ta alèrt.
E movementu anti-vax no ta kere ku vaknisashon ta yuda kontra malesa, pero ku e ta krea malesa serka esnan ku keda imunisá. E kreyentenan ta basa nan mes riba sea konsiderashonnan religioso òf diferente tipo di teoria di konspirashon. Nos mester a tende di algun di e teorianan ku ta flota eifó: covid 19 ta kreashon di un grupo selekto di bionario òf ku e ta resultado di teknologia 5G.
Ounke ningun di e religionnan grandi ta kontra vaksinashon, tin vários sekta Kristian ku si ta anti-vax. I den e kaso spesífiko di Oxford (Inglatera) – esun ku ta mas leu sientífikamente pa inventá e vaksinashon kontra covid 19- esaki ta haña mas resistensia di Katólikonan di vários pais. E rason ta ku e sientífikonan na Oxford den e proseso pa haña un vaksinashon ta usando kopia di sèlnan humano ku a originá di un feto abortá na 1973. Obispunan na e.o. Inglatera, Merka i Oustralia ta lòbi pa para e proseso di Oxford i buska un alternativa ku no tin ke ber ku e feto di kasi 50 aña pasá. Interesante ta ku un kantidat di vaksinashon èksistente (“rode hond”, hepatitis A i sende-paga) ta usa e método di Oxford basá riba sèl di feto.
Na komienso di 2019 e Organisashon Mundial di Salú di Nashonnan Uní (WHO) a designá e movementu anti-vax den e top-5 menasanan mas grandi pa salubridat mundial. Sifranan ta mustra ku anti-vax tabatin hopi éksito kontra vaksinashon kontra sarampi: infekshon di sarampi mundialmente a subi ku 30%.
Ta opvio ku un vaksinashon kontra di covid 19 no ta final di e tùnel. Tin un trabou importante pa Fòrti i Ekipo Gerstenbluth hasi pa kombensé tur hende riba e nesesidat di vaksinashon una bes esaki ta aprobá i disponibel. Sino, e konsekuensianan por ta leu di loke nos a spera.
Willemstad, Kòrsou


text: Diaranson atardi a drenta infoeme di un accidente cu hende herida na Santa Cruz riba Caya G.F. “Betico” Croes, mesora a dirigi polis como tambe ambulans na e sitio. Na yegada a bin constata cu chuaffeur di un Mitsubishi L300 van biniendo for di pazuid a bay crusa caminda pa subi parkinglot di Notario Tromp sin duna preferencia na un Toyota Duet corra cu tabata bayendo pabao riba Caya G.F. “Betico” Croes. E chauffeur di e Toyota a purba brake pa evita e impacto pero no a logra para na tempo y a dal den banda dilanti di e van Mitsubishi. Ambulans a presenta na e sitio y a atende cu ambos chauffeur como tambe muchanan cu tabata sinta den e Totota Duet.


text:
Kompará ku otro negoshi den e sektor di turismo, taksistanan, kompanianan di “tour” i hürdónan di outo a mira un bahada di entrada signifikante durante e krísis di Covid-19. Netamente pa e motibu aki gobièrnu di Boneiru ta introdusí un kompensashon di sosten pa por aliviá nan gastunan di impuesto
Por otorgá e kompensashon di un solo biaha akí na esnan ku:
- ta inskribí i ta bibá na Boneiru;
- por demostrá ku e fecha di establesimentu di su negoshi na Boneiru ta promé ku 1 di mart 2020;
- a paga impuesto di outo di aña 2020 kompletu;
- bo negoshi ta registrá na Kámara di Komèrsio Boneiru;
- si ta trata di un negoshi di taksi: bo ta e shofùr prinsipal i alabes bo ta esun ku ta registrá komo responsabel pa e pèrmit i tin e último dekretonan bálido ku ta demostrá esaki;
- si ta trata di un negoshi di hürmentu di outo: bo mester tin komprobante di pago di impuesto di hürmentu di outo di e tres último lunanan;
- ta pidi e kompensashon pa un vehíkulo ku ta registrá, òf mas bien vehíkulonan di e negoshi ku ta registrá i ku ta aparesé den e sistema di registrashon di Entidat Públiko Boneiru.
Pa mas informashon: https://bonairegov.com/pa/empresarionan/kompensashon-pa-un-solo-biaha-pa-kompania-di-taksi-di-tour-i-di-huer-outo
Pa Engles: https://bonairegov.com/en/ondernemers/one-time-compensation-for-taxi-tour-and-car-rental-companies


text:
Proclaimer
Entidat Públiko Boneiru ta responsabel pa kontenido di e wèpsait aki i ta hasi tur loke ta na su alkanse pa manten’é korekto, aktual i aksesibel. Si bo tin pregunta òf bo ta mira informashon ku no ta klòp (mas), e ora ei manda un email na Communicatie@bonairegov.com.
Informashon personal i privasidat
Privasidat ta hunga un ròl importante den relashon entre e suidadano i gobièrnu. Organisashonnan públiko ta responsabel pa loke ta trata informashon personal i interkambio di informashon riba tur tereno kaminda nan ta aktivo. Nan ta anda kuidadosamente, seif i konfiabel ku kolektamentu, wardamentu i maneho di informashon personal di habitantenan, empleadonan i partnernan.
Anda adekuadamente i kuidadosamente ku informashon personal ta un responsabilidat diario di Entidat Públiko Boneiru. Entidat Públiko Boneiru ta rekonosé importansia di protekshon di privasidat. Nos ta haña importante pa ta transparente tokante e manera kon nos ta anda ku informashon personal i salbaguardá privasidat.


text:
pesas
-
Barranquilla2018
Jennifer na Barranquilla2018
Atleta Jennifer Piter ta elabora riba su competencia aki na e Weganan Centroamericano y del Caribe, Barranquilla 2018.Read More »
-
Barranquilla2018
Jennifer a subi tarima na Barranquilla
Jennifer Piter den e deporte di Pesas a subi tarima aki na Barranquilla pa inicia su competencia den 63KG. Mester…Read More »
-
Cochabamba
Joel ta jega Aruba
Entrevista cu nos medayista di Plata den e Weganan Sur Americano Cochabamba 2018, Joel Kuiperi y su kerida mama Sra.…Read More »
-
Cochabamba
Medayista di plata Joel ta bek
Medayista di Plata den e Weganan Sur Americano Cochabamba 2018, Joel Kuiperi a regresa bek Aruba. Un regreso cu sentimento…Read More »
-
Cochabamba
Joel su prome palabranan despues di gana Plata
Medayista di Plata, Joel Kuiperi su prome palabranan despues di su conkista: “DANKI NA E FORZA CU MI RUMAN OMAR…Read More »
-
Cochabamba
Historia pa Aruba
HISTORIA: Medaya di Plata pa atleta di Pesas, Joel Kuiperi den e XI Juegos Suramericanos Cochabamba 2018 Joel ta snatch…Read More »
-
News
Neisi Dajomes y Jennifer Hernandez di bishita na Comite Olimpico Arubano
Tres bez campeon mundial di Pesas, Neisi Dajomes y campeon di Pesas Suramericano y Pan Americano, Jennifer Hernandez ambos di…Read More »


text:
Apesar cu nos no tabata tin un team completo,nos a logra di sera 9 hungador pa asina nos por a hunga nos ultimo wega di loke ta trata Festival Damas.
Nos a duna un bon wega,apesar aki aya fayo nan chikito pero nos a sa di haci un bon papel.
E wega a termina 0-0 y nos a termina e Festival aki cu 1 punto.
Directiva ta gradici tur hungador cu a haci nan best pa a logra participa na e weganan.Cual por cierto un bon initiativa di parti AVB pa organisa e torneo aki despues cu nos futbol tabata para pa mas cu 1 anja.
Saludos deportivo…


text:
KRALENDIJK – Poko poko ta suavisá e medidanan kontra e vírùs corona na Boneiru. Esei ke men ku por biba e bida normal atrobe na e munisipio karibense. Pero sin bista riba turista i bishitante e ‘normal nobo’ aki pa hopi empresario na e isla ta leu for di ideal.
Buelo turístiko pa e isla por lo pronto ainda no ta sigui. Tampoko ainda no ta pèrmití pa bini huntu den grupo grandi òf organisá evento. Empresarionan i instanshanan por habri nan portanan bou di reglanan estrikto di higiena i distansha sosial, pero e pregunta ta si nan lo sobreviví bou di e sirkunstanshanan nobo.
Sobreviví sin turista
Pa hóreka i e sektor popular di buseo riba e isla turístiko e temporada ku a pasa tabata difísil. No opstante ku a suavisá e medidanan i ku nan por habri nan portanan atrobe ainda ta e pregunta kon largu nan por sobreviví sin turista den e asina yamá “normal nobo” aki.
Restorant El Bigote tabatin dos aña ku el a habri ora ku e medidanan di corona a bini i ku e restorante mester a sera. E personal a trata di ofresé entrega grátis i take-out, pero esaki no tabata sufisiente pa tene e negoshi habrí. “Riba tres di yüni nos ta habri atrobe. Ku e regla di 1,5 meter nos lo mira si nos por lora nos volúmen di benta.”, ko-propietario Okke Wessels ta bisa.
Baukje Wassenaar huntu ku su kasá tin su mes skol di buseo, Private Divers Bonaire. Na febrüari nan ta eksistí un aña. Nan ta pasa trabou i aktualmente nan volúmen di benta ta sero. E situashon tin un impakto grandi riba e skol di buseo, ku mester di e negoshi di turista.
Nan no a pèrdè kurashi i nan ta kla pa ora fronteranan habri atrobe. “Nos ta spera ku tur kos lo lòs atrobe. Pero mi tin miedu ku lo dura algu promé ku bolbe bira drùk atrobe na e isla”, Baukje ta bisa.
Kultura na petishon
Ainda no ta pèrmití pa gruponan grandi bini huntu na Boneiru, ounke ku a suavisá e medidanan. Instanshanan kultural manera teatro i museo ta kibra kabes kon nan mester organisá aktividat.
Serka e instansha kultural Mangasina di Rei nan tin komo solushon pa tene ‘rekorido segun sita’. Ta tene esakinan den grupo chikí ku e distansha sosial nesesario. Tòg ta keda difísil pa e instansha. Asina e anochi kultural popular ‘Nos Zjilena’ ta ‘on hold’ poko tempu kaba.
Durante e anochi kultural aki ta kompartí baile, kuminda i relato tradishonal. Normalmente mas ku 250 hende ta bini. “Nos ta den kòmbersashon ku gobièrnu kon por sigui ku e aktividat aki”, e kolaboradó di e fundashon Izain Mercera ta bisa.
No ta sosial pa tur hende
E instanshanan di kuido na e isla tambe tin reto no opstante e suavisashon di e medidanan. “Pa nos e normal nobo a bira un kustumber kaba”, kordinadó Alyette Quirindongo di e kas di kuido Fundashon Kalor di Hogar ta bisa.
E krísis di corona pa e instansha aki a trese kuido èkstra pasobra e klientenan ta pertenesé na e grupo di riesgo. Pa protehá e grupo vulnerabel aki e kas di kuido a tene su mes estriktamente na tur medida. Solamente trahadó por a drenta e edifisio i a duna hopi atenshon na e reglanan di higiena.
Entretantu e klientenan por risibí bishita atrobe. Esaki ta bai segun sita i maksimalmente dos persona. “Nos úniko reto tabata pa laga pashènt ku demensia sigui e reglanan Kon bo ta bisa un kliente demènt ku e mester keda na un distansha di 1,5 meter?”, segun Alyette.


text:
Bo tin algun pregunta? Klek riba e siguiente link.Tuma kontakto >
Publiká riba 26 September 2016
Only available in Papiamentu.
Tur presente bon dia i un bon siman i bon bini di mi parti tambe na e momento históriko aki no solamente pa Aqualectra pero pa Kòrsou en general.
P’ami ta un plaser pa dirigí algun palabra na e okashon aki na tur presente.
E desaroyo nan na Aqualectra di último añanan ta mustra ku esfuersonan grandi a keda hasi dor di trahadó, gerensia, hunta di komisario, akshonista, gobièrnu i tur sobra institutonan liá ku Aqualectra pa awe nos por bisa ku Aqualectra ta serando un kapítulo di un forma di operá i ta habriendo un era nobo ku bista pa bira un kompañia di utilidat modelo den Karibe.
Pilarnan pa logra esaki ta e forma di traha nobo, e meks di produkshon nobo ku mas i mas penetrashon di energia alternativo (aki por bisa ku ya kaba a rekonosé ku Kòrsou su penetrashon di energia alternativo ta un di esnan mas haltu den Karibe), plannan avansá pa implementá un ret di meter inteligente kaminda e kliente mes tin su konsumo den su man, sistemanan atministrativo nobo i moderno i por último un edifisio nobo ku no solamente lo kumpli ku eksigensianan moderno, pero lo habri e posibilidat pa mas desaroyo ekonómiko aki na Mundu Nobo i tambe na Rif, kaminda awe e edifisio di Aqualectra ta ubiká.
Pa loke ta e parti históriko di e dia di awe mester bisa ku, for di hopi sitio na Kòrsou òf yegando Kòrsou den avion, e chimeneanan aki ta visibel. E aspekto estétiko aki lo evolushoná positivamente.
E konstrukshon di e chimeneanan tabata señal di desaroyo e tempu ei i nan desmantelashon awe tambe ta señal di desaroyo.
Si nos para ketu un ratu na e punto di desaroyo ekonómiko mi mester rekordá ku kaminda awe tin Renaissance hotèl i shopping mall no mas ku 15 aña pasa tabata tin un planta di e tempu ei KODELA. Despues di desmantelashon di e planta ei, i alabes ku inougurashon di e planta Dokweg I, a habri kaminda pa e desaroyo ekonómiko ku nos ta mira den e area ei. Meskos ta e ekspektativa pa e area di Mundu Nobo.
Awe nos ta para na un etapa paresido: ainougurá e planta di Dokweg II, i awe nos ta den e proseso pa kuminsa desmantela e punto di mas haltu di e planta di Mundu Nobo, kaminda despues lo tin amplio espasio pa desaroyo ekonómiko. Tur esaki ta puntonan di enfoke ku ta kontribuí pa e Aqualectra di futuro.
Loke mi no por keda sin menshoná ta e logro mas resien kaminda ku Aqualectra despues di a pasa un proseso di skrutinio dor di un kompania finansiero internashonal Standard & Poors a logra di haña su evaluashon finansiero (rating finansiero) kompará ku kompanianan den mesun sektor internashonal.
Ta bon rekorda ku no menos ku 4 aña pasa Aqualectra tabata un kompañia praktikamente den bankarota, i awor Aqualectra a wòrdu di rate ku un A- kual ta igual na e rating di pais Kòrsou. Esaki basa primeramente riba e echo ku Gobièrnu di Kòrsou a demostrá den pasado resien i tambe a indiká ku den futuro e ta respaldá Aqualectra.
Ta bon pa splika kiko e rating finansiero aki dor di Standard & Poors lo nifiká pa Aqualectra su futuro:
Na promé lugá e rating finansiero, ku nos por konsiderá un sorto di benchmark, ta duna un indikashon i bista riba futuro maneho finansiero di e kompania.
Na momento ku e maneho no ta koherente òf konsistente, esaki lo wòrdu indiká dor di Standard & Poors.
Na di dos lugá e logro aki ta pone Aqualectra den un posishon mas fuerte na momento ku e mester negoshá òf re-negoshá fiansanan den futuro. Ku un rating manera esun ku Aqualectra a haña, e posibilidat tei pa haña interes riba fiansa mas abou. Naturalmente esaki lo baha gastunan di Aqualectra ku lo kontribuí na e efisiensia di e kompania i redukshon di tarifanan.
Por último e rating finansiero lo brinda protekshon na e kompañia pa faktornan eksterno ku lo por influensia e estado finansiero negativamente. Na momento ku esaki sosodé, e rating lo reflehá esaki inmediatamente i lo ta bisto pa tur hende.
Mi ke felisitá gerensia, staf i personal di Aqualectra ku e logro aki, i tambe ku e inisio di e desmantelashon di e punto di mas haltu di e planta di Mundu Nobo i tur e otro logronan ku tabata tin den último tempu.
Masha danki


text:
Categoriale archieven: Papiaments
Ta masha fásil pa laga málkomprondementu kana rònt den mundu. Esaki a sosodé siman pasá, ora Antilliaans Dagblad a publiká un artíkulo ku e kabes engañoso “Kalidat di airu ta kumpli ku norma”. Nos di SMOC ta mustra ku e midimentunan, referí na dje den e artíkulo konserní, no a tuma lugá rondó di refineria, sino ta konta pa un midimentu so tumá na Julianadorp serka di Vespuccicollege, un lokashon ku ta keda nèt pafó di e límite di e … Lees meer
Masha hopi biaha kaba SMOC a mustra riba garantia (òf funshon di garantia) manera ofisialmente esaki ta konta pa reino hulandes. Den Statüt di Reino esaki ta ankrá den Artíkulo 43, Insiso 2, tradusí: 1. Kada pais di reino ta pèrkurá pa realisá derecho i libertat humano fundamental, seguridat hurídiko i solides di maneho. 2. Garantisamentu di e derechonan, libertatnan, seguridatnan hurídiko i solides di maneho akí ta asuntu di Reino. Lenga kla. Na komienso di aña 2016, Parlamento hulandes … Lees meer
E emishon di dióksido di suafel (SO2) di luna pasá tabata apsurdo atrobe. E habitantenan bou di huma ta blo demostrá ku nan a harta kaba. P’esei SMOC a risibí un avalancha di yamada di persona prekupá. E prekupashon akí di hende bou di huma ta hustu, asina e promé midimentunan ta mustra. Na altura di Beth Chaim anto Kas Chikitu a surpasá e normanan di World Health Organization (WHO) pa ku SO2 masha hopi biaha (promedio pa 10 minút = … Lees meer
Esaki no a pasa niun hende forbei: e kimamentu na Isla dia 21 di mei último. Korant na Hulanda i na Kòrsou i tambe medionan internashonal a dediká ampliamente atenshon na e sigaria kanseroso di mas grandi na Reino Hulandes: refineria Isla. Anto pa kolmo resientemente gobièrnu di Kòrsou a deklará, entre otro den Antilliaans Dagblad, ku Isla no ta tene su mes na e lisensia di medioambiente. Pa SMOC esaki no tabata niun sorpresa ètòl, ni tampoko e kandela … Lees meer
Aki poko dia tin elekshon. Vários tópiko ta importante, ma refineria Isla sigur ta un di nan. Tin hende ta bisa ku e tereno di ISLA ta kurason di Kòrsou. Ta bèrdat. Ekonómikamente por ehèmpel, pero e kurason no ta bati meskos ku laga nos bisa sesenta aña pasá. Pa ilustrá esaki: empleo a baha, segun Refineria di Kòrsou, di 12.631 obrero na 1952, ku un sierto kantidat di poblashon, na masoménos mil trahadó awor, ku un poblashon hopi mas … Lees meer
SMOC ta boga, pa vários aña kaba, ku mester hasi mas tantu midimentu. Pa vários aña SMOC ta boga pa gobièrnu tin ku mantené lei pa pèrkurá ku emishon for di tereno di Isla ta baha te proporshonnan normal, mas humano. Ta p’esei SMOC ta pro-aktivo, kompará ku gobièrnu di Kòrsou, pa publiká tur midimentu di airu. Mayoria di biaha esaki ta konta pa midimentu hasí na Beth Chaim. Aki e nivel di materia venenoso hopi biaha ta haltu. Mas … Lees meer
No ta pa promé biaha ku SMOC a bati bèl tokante emishon di Isla. Tur kurasoleño ta na altura di esaki entretantu. Mayoria di biaha esaki ta trata materia ku ta molestiá salubridat i medioambiente, manera dióksido di suafel òf PAKnan ku ta kousa kanser. Sinembargo, ántes, SMOC tambe a mustra riba emishon di gas dañino pa medioambiente, manera dióksido di karbon (CO2). Pasobra emishon di CO2 pa habitante na Kòrsou ta apsurdamente haltu, manera US Department of Energy ya a duna … Lees meer
Hopi siudadano a haña komo sorpresa un la diki di puiru, mayoria di biaha puiru blanku, den e dianan ku a kaba di pasa. Den e midishonnan nos a ripará ku tabata TSP. For di diferente korant nos a haña sa ku Isla a atmití ku ta pa su falta e emishon di puiru akí a sosodé. Ta mas ku klak u Isla tin kut ene su mes na regla di medioambiente manera esunnan den Anekso F. Anton os ta … Lees meer
Ta generalmente konosí ku pa desenionan largu kaba Isla ku gobièrnu di Kòrsou ta menospresiá hende ku ta biba bou di huma di Isla. Pero ya. E aña akí nos tabatin algun siman di trankilidat pasobra, pa kua motibu ku ta, nan lo a bai traha na mantenshon dje refineria. Aparentemente Isla ta start e asina yamá catcracker atrobe i nos ta ripará esaki. Riba social media, manera esun Stop Isla NOW (Facebook), ta publiká potrèt di puiru fini ku … Lees meer
E emishon di dióksido di suafel (SO2) di luna pasá tabata ‘sky high’atrobe. E habitantenan bou di huma ta blo demostrá ku nan a harta kaba. P’esei SMOC a risibí un avalancha di yamada di persona prekupá. E prekupashon akí di hende bou di huma ta hustu, asina e promé midimentunan ta mustra. Na altura di Beth Chaim anto Kas Chikitu a surpasá e normanan di World Health Organization (WHO) pa ku SO2 masha hopi biaha (promedio pa 10 minút = … Lees meer


text:
ORANJESTAD (AAN): Tabata Diabierna pa 9:45 am, cu un turista a presenta na Warda di Polis na San Nicolas.
E turista di inicial K., a splica cu el a haya un obheto. El a bisa cu el a bin haya un cartera blauw benta abao den area di Baby Beach.
Den e cartera aki tabatin un Zorgpas di AZV, un rijbewijs Arubano, y un carchi Bancomatico di CMB Bank, y tur ta pertenece na e homber di inicial Q.
E cartera awor a wordo poni den e lachi di “Lost & Found” na Warda di Polis na San Nicolas, pa asina e doño legitimo por bay busca esaki.


text:
William Shakespeare
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
William Shakespeare (*23 di april 1564 - 23 di april 1616), naci na Stratford-upon-Avon, Warwickshire, tawata un dramaturgo, actor y poeta Ingles.
Hopi hende ta considera Shakespeare como e autor mas grandi cu Inglatera a yega di conoce. No solamente pa su trabou literal, tambe pa e influencia grandi cu tawatin den e idioma Ingles. Ta credita Shakespeare pa a introduci casi 3000 palabra den e idioma aki.
Shakespeare a skirbi cerca di 38 tragedia, documento di historia y comedia. Tambe el a skirbi 154 sonnet y un cantidad di poema largo. Generalmente, hende ta di acuerdo cu mayoria di su piesanan cu el a contribui el a crea den periodo di 1585-1610. Dos di su obranan teatral mas conoci mundialmente ta Romeo y Julieta y Hamlet.
HubentudEditá
Aunke no ta existi documentonan referiendo na e nacemento di William Shakespeare, documentonan di misa ta indica cu a batisa un William Shakespeare na e Holy Trinity Church na Stratford-upon-Avon riba dia 26 di april 1564. A base di esaki ta estima cu e lo a nace rond di 23 di april 1564. Shakespeare tabata e di tres yiu di John Shakespeare, un comerciante di cuero (of catuna) y Mary Arden. E tabatin dos ruman muhe mayor, Joan y Judith y tres ruman homber menor; Gilbert, Richard y Edmund. Prome cu nacemento di Shakespeare, John Shakespeare a bira un comerciante exitoso y a tene posicionnan manera gobernador y hefe.
Ta existi masha poco documentonan tocante e hubentud di Shakespeare y practicamente niun tocante su educacion. Historiadonan ta kere cu Shakespeare lo a studia na King's New School na Stratford. Como yiu di un oficial publico e lo a haya lesnan gratis,pero e dudanan tocante su educacion ta hiba na preguntanan relaciona cu su trabou como autor di su obranan y hasta si el a existi di berdad.
Bida matrimonialEditá
Shakespeare a casa cu Anne Hathaway na Worcester, provincia di Canterbury, riba dia 20 di november 1582. E tabatin diesocho aña,mientras cu su casa tabatin 26. Hathaway tabata na estado na momemento di e casamento y a haya yiu seis luna despues. Nan prome yiu, Susanna, a nace riba dia 26 di mei 1583. Dos aña despues,riba 2 di februari 1585 Hamnet y Judith,morochonan, a nace. Hamnet a muri pa motibonan desconoci cu su diesun aña.
'E añanan perdi'Editá
Despues di e nacemento di e gemelonan ta sigui shete aña cu historiadonan ta referi como 'e añanan perdi',pa motibo cu durante e periodo aki no ta existi registronan tocante Shakespeare. Ta existi diferente teorianan tocante e motibonan pa e 'añanan perdi'. Un teoria ta sugeri cu e lo tabata scondiendo pa e caza di bestianan den e tereno di un doño local. Otro ta sugeri cu e lo tabata trahando como asistente pa maestronan na un scol na Lancashire. Otronan ta kere cu e lo a haya placa for di Henry Wriothesley, earl di Southampton, ya cu e teatronan na Londres tabata sera entre juni di 1592 te cu april di 1594 pa motibo di e plaga. Shakespeare a dedica prome dos poemanan cu el a publica;Venus and Adonis (1593) y The Rape of Lucrece (1594) na Henry Wriothesley. Tambe ta specula cu e lo a yega na Londres den e añanan di 1580 y lo a haya trabou como cuidado di cabay na algun di e miho teatronan na Londres.
ActuacionEditá
E siguiente biaha cu ta menciona Shakespeare den algun registro ta den un pamflet na Londres,skirbi pa Robert Green. Den un articulo for di e edicion di 20 di september,1592 Green ta skirbi tocante Shakespeare : "...There is an upstart Crow, beautified with our feathers, that with his Tiger's heart wrapped in a Player's hide, supposes he is as well able to bombast out a blank verse as the best of you: and being an absolute Johannes factotum, is in his own conceit the only Shake-scene in a country,". Den e articulo aki Green ta referi na Shakespeare como un actor nobato. Ta posibel cu e lo a produci algun obranan ademas di a actua y skirbi algun den e aña aki.
Na 1594 Shakespeare ta drenta Lord Chamberlain's Company of actors, e grupo mas popular cu tabata actua na e Corte. Na 1599 el a drenta un grupo di Lord Chamberlain's Men, cu lo forma un sindicato pa traha y opera un teatro nobo ;The Globe. E teatro aki a bira esun mas famoso den su tempo. Despues di e coronacion di rei James I e compania a cambia su nomber pa The King's men. Cu su parti di e entrada di e teatro nobo el a cumpra e di dos cas mas grandi na Stratford pa su famia, New Place (of New House). Actualmente ta considera e hecho aki como un señal cu e tabatin exito y su situacion financiero a mehora hopi lihe. Ya cu e distancia entre Stratford y Londres ta specula cu Shakespeare lo a pasa gran parti di su tempo ta skirbi y actua na Londres y solamente lo a bay cas un biaha pa aña durante e temporada di Lenten cu ta dura 40 dia (teatronan na Londres tabata sera pa e temporada aki). E cultura di teatro no tabata considera como algo pa hende di rango halto na Inglatera di siglo 16. Sinembargo, hopi den noblesa tabata sponser e artenan dramatico y tabatin amistad cu actornan. Na comienso di su carrera Shakespeare mes a logra atrae e atencion di Henry Wriothesley,earl di Southampton.
Shakespeare su contemporaneonan tabata reconoce su logronan, Francis Meres a describi'e den 1598 como e escritor di comedia y tragedia mas grandi di Inglatera. E grupo "Lord Chamberlain's Men" (Despues King's Men) a yega na bira e compania dramatico lider na Londres, instala den e palacio real na 1603.
Trabou como dramaturgo y poetaEditá
Shakespeare tabata hopi productivo,cu registronan di su obranan desde 1594. Desde e tempo aki el a produci mas o menos dos pa aña te 1611.
Su prome obranan teatral tabata mas tanto comedianan y obranan historico manera Henry VI,Titus Andronicus,The Merchant of Venice,Richard II y A Midsummer Night's Dream.E tragedia Romeo and Juliet tambe el a publica den e temporada di 1594-1611. Pa e ultimo añanan di e reinado di Elizabeth I Shakespeare tabata conoci caba como un poeta y dramaturgo famoso y nan a yam'e varios biaha pa actua dilanti corte di reina. Den 1602, su exito continuo a permiti Shakespeare bay Silver Street, un mercado di nivel mas halto. E tabata bibando kinan tempo cu el a skirbi algun di su tragedianan mas conoci, entre otro Hamlet, King Lear y Macbeth.
Shakespeare a skirbi mas di trinta obra. Normalmente ta dividi esakinan den cuater categoria: historia, comedia,tragedia y romance. Despues di a skirbi e tragedia Romeo and Juliet el sigui uza e categoria aki pa e siguiente añanan, den cua el a produci e obranan pa cua e ta mas conoci actualmente. Esakinan ta: Julius Caesar, Hamlet, Othello, King Lear, Macbeth, y Antony and Cleopatra. Den su ultimo añanan el a haci mas uzo di romance cu e obranan Cymbeline, A Winter’s Tale, y The Tempest.
Solamente a publica diesocho di Shakespeare su obranan teatral separa durante su bida. Un coleccion completo no a aparace te 1623, cu e publicacion di The First Folio, algun añanan despues di su morto.
EstiloEditá
William Shakespeare a skirbi su prome obranan den e manera convensional pa su epoca, cu metafornan elabora y frasenan retorico cu no semper ta cuadra cu e storia ni e personahenan. Sinembargo, Shakespeare tabata hopi inovativo, adaptando estilo tradicional pa su propositonan y creando un fluho di palabranan mas liber.
PoesiaEditá
Evidencia ta sugeri cu Shakespeare y otronan den su ramo di teatro tabata wak poesia como un fuente di fama mas duradero cu dramaturgia. Shakespeare a compone su sonetonan entre 1593 cu 1601 aunke el a publica nan na 1609. E edicion ey, titula The Sonnets of Shakespeare ta consisti di 154 soneto, tur skirbi den e estilo di tres cuartet y un couplet cu actualmente ta reconoci como Shakesperiano. E sometonan ta cay den dos grupo :Soneto 1-126 ta dedica na un amigo stima, un yoncuman di noblesa ; soneto 127-152 na un asina yama "Dark Lady" maligno pero fasinante.
Casi tur su sonetonan ta examina e decadensia di tempo y e inmortalisacion di beyesa y amor den poesia. Den su poemanan y obranan teatral Shakespeare a inventa milnan di palabranan, hopi biaha combinando of bruhando rais Latin,Frances y su Ingles nativo.
Ultimo añananEditá
Algun tempo despues di 1612 el a retira di e esenario y el a bay Stratford bek. Shakespeare a pasa su ultimo añanan na su cas na Stratford. Historiadonan ta di acuerdo cu el a muri riba di 23 di april 1616 cu cincuentidos aña y nan a der'e na e Holy Trinity Church na Stratford. Den e testament cu el a laga traha den januari di 1616 el a laga su propiedad na e herederonan masculino di su yiu muhe mayor, Susanna. Tambe el a nombra su casa como su 'second-best bed',esta di dos miho cama. Te dia di awe no tin siguridad di kico e gesto aki kiermen, ya cu e pareha tabata mas tanto separa durante nan 20 aña di matrimonio.
FuenteEditá
- Articulo di BBC tocante e bida di W.S. http://www.bbc.co.uk/history/people/william_shakespeare
- Biografia di Shakespeare :http://www.biography.com/people/william-shakespeare-9480323
- Articulo tocante e poeta : http://www.poets.org/poetsorg/poet/william-shakespeare


text:
CALIFORNIA — Jemyma Betrian ta bek den ring awe nochi den e kartelera Fight Night at Sportsmen’s Lodge na Studio City, California. Jemyma lo enfrentá Chandra Engel den loke lo bira su di dos pelea profeshonal di Mixed Martial Arts. Jemyma tin un rèkert di 1-0 den MMA miéntras su kontrinkante Chandra Engel ta di 0-2.
E úniko viktoria te ainda di Jemyma den MMA a bin kontra Hadley Griffith den e kartelera di Lights Out Promotions, Chaos at the Casino 5. Den e pelea aki Jemyma a nòkout Hadley den di 47 sekònde di e promé asalto.
Na desèmber ultimo, Jemyma tabata tin un otro pelea programa kontra Catalina Madril den e kartelera di Gladiator Challenge, pero akinan su kontrinkante no a presentá. Esaki ta hasi ku Jemyma ta bolbe bringa despues di seis luna. Pa Jemyma esaki ta un eternidat teniendo na kuenta ku den e promé seis luna nan di 2014 e la bringa den sinku kartelera di Muay Thai.
Despues di e pelea aki Jemyma ta spera di bringa algun biaha mas e aña aki ku e meta final di yega na un kontrakt ku UFC.


text:
Diaranson mainta durante un conferencia di prensa, parlamentario independiente Daphne Lejuez a oficialmente anuncia cu e lo forma parti di e team di ‘Accion 21’, un partido nobo lidera pa sr. Miguel Mansur, pa e siguiente eleccion di 2021.
“E no tabata un decision facil, mirando cu originalmente mi no tabata tin e intencion di continua den politica,” sra. Lejuez ta expresa. Despues di e caida repentino di Gobierno, y despues di a delibera cuidadosamente den seno familiar, e fin di siman di Pasco Grandi, sra. Lejuez a dicidi di tog bay continua den politica pa asina por sigui sirbi su pais, sigur mirando tur e retonan grandi cu nos como pais y como ciudadano lo bay ta enfrentando, segun e ta comenta. Particularmente, mi yiunan ta su yiunan a encurash’e pa sigui y purba na continua haci un diferencia, y no ‘give up’ asina facil. Pues, awe sra. Lejuez a anuncia oficialmente cu lo sigui como candidato di e team di Accion 21, lidera pa su amigo y visionario sr. Miguel Mansur.
Pa kico ‘Accion 21’?
Segun sra. Lejuez a declara durante e rueda di prensa: ‘Loke a atraemi na e partido Accion 21 primeramente ta e hecho cu e ta un partido nobo y no-tradicional. Conociendo sr. Miguel Mansur personalmente, y despues di a scucha su ideanan y solucionan pa cu nos Pais pa e situacion financiero y socio-economico cu nos ta bibando, na unda ta brinda opcionan realistico y implementabel a corto, medio y largo plaso den cuadro di e Landspakket y tambe SDG’s, mi ta sinti cu esakinan ta cuadra cu mi vision.”
Sra. Lejuez ta haya cu mas cu tur cos, e ta cuadra cu e Aruba cu e kier wak pa nos hendenan y futuro generacionan. “Na unda lo restructura y reforma nos aparato gubernamental pa haci esaki mas eficiente, productivo, accesibel y transparente pa trece bek confiansa den gobernacion,” sra. Lejuez a sigui expresa.
Pueblo kier mira algo diferente!
Sra. Lejuez a sigui na splica cu e vision di Accion 21 ta uno cu lo tin atencion pa revitalisa nos economia, pa asina nos por atrae inversion,crea cuponan di trabou pa nos comunidad y crea oportunidadnan pa nos por stimulanos studiantenan regresa nan Pais. Esaki ta un team enfoca na crea un comunidad mas husto y unda lo enfoca riba derechonanfundamental, inclusion y cu riba nivel social tur ciudadano por hiba un bida digno.
Unda cu lo pone enfasis riba enseñansa, paso como mama mi ta compronde e balor di desaroya hoben bon prepara pa enfrenta e mundo di mañan, pero tambe unda enseñansa pa adulto lo haña atencion debido pa nan por sigui desaroya.
Accion 21 ta dedica na pone enfoke pa proteccion di nos medio ambiente, cu ta algo cerca di sra. Lejuez su curason, y un di e motibonan pa cual originalmente el a cuminsa su carera publico. “Mi ta convensi cu Pueblo kier mira algo diferente y mi ta kere cu Accion 21, como un partido politico no-tradicional, por ta e alternativa aki pa dia 25 di juni benidero, unda cu e enfoke lo ta riba saneacion financiero, revitalisacion economico, enseñansa di calidad, derechonan fundamental, husticia social y un reforma gubernamental cu ta basa riba merito y no riba patronahe politico,” segun sra. Lejuez.
Accion 21 pues ta un alternativa basa riba accion, y no solamente planes cu ta keda wordo recicla y warda den lachi sin wordo implementa, segun sra. Lejuez a fuertemente declara durante e rueda di prensa. Mirando e temporada cortico nos dilanti prome cu eleccion, y cu ainda nos ta den temporada di COVID cu un percentahe di transmission relativamente halto, e parlamentario a enfoca di lo kier limita contagio mas tanto posibel y lo ta disponibel usando medio di rednan social, email, whatsapp y reunion virtual pa esnan cu tin acceso na esaki pa por splica mas di nos vision, of contesta cualkier pregunta of inkietud.
Sra. Lejuez: “E decision pa un politica diferente y un gobernacion transparente y confiabel ta den man di cada cuidadano, y cu boso sosten, conhuntamente nos lo por crea un bes mas e Aruba dushi pa biba.”


text:
SVb cera diabierna 21 november desde 12:00
Banco di Seguro Social Aruba SVb ta anuncia cu en conexion cu actividadnan interno, tur su oficinanan lo ta cera pa publico riba:
Diabierna 21 november desde 12:00 di merdia
Notificacion di AO (meld ziek) via 527-2782 no ta posibel despues di 12:00 di merdia. Tur notificacion di AO desde 12:00 di merdia lo wordo tuma riba diasabra 22 november desde 7:00 di mainta na 527-2782.
E ceramento no lo afecta e sistema di Webportaal di SVb.
Nos ta ofrece nos disculpa pa e inconveniencia aki.
ir. Edwin M. Jacobs
Director


text:
ORANJESTAD – Ku tres minister Croes inkluso e promé minister den e di dos gabinete Wever-Croes, na e presentashon di e tim nobo na prensa tin pregunta tokante nepotismo. E aspirante minister di integridat Ursula Ahrends ta kontestá ku e lasonan familiar aki awor no ta forma un opstákulo pa e integridat di e gobièrnu nobo.
“Aktualmente mi no ta mira esaki. Mester sosodé algu pa mi kambia di opinion. Pero aworakí nò i for di e momento ku nos a kuminsá ku e negosiashonnan pa yega te aki, esakinan a bai na un manera harmonioso, den konfiansa i transparensia total ku otro.”
Esei pues Ahrends ta haña, ku komo minister di e partido di koalishon di mas chikí RAIZ tambe mester bai supervisá e gobernashon íntegro di e partner di gobièrnu di mas grandi MEP, ku tin tres minister Croes.
E gabinete nobo Wever-Croes II tin ocho minister i un minister plenipotensiario na Hulanda. E mayoria di e ministernan (5) di e promé gabinete Wever-Croes ta bini bèk atrobe. Remarkabel ta ku na ora di e anunsio, promé minister (demisionario i tambe aspirá atrobe) Evelyn Wever-Croes ta anunsiá ku e promé hefe di kuerpo di polis femenino, resientemente nombra, Vanessa Tjon-Kock e temporada di gobernashon binidero lo haña un funshon diferente den kuerpo di polis.
“Esaki pa evitá un konflikto di interes awor ku a proponé su kasá Rocco Tjon komo minister di hustisia.”
Tokante otro konflikto di interes i tambe nepotismo, e promé minister ta deklará ku e palabrashon ku tabata na vigor den su promé gabinete, lo keda. Esei ta nifiká ku aparte di e yenamentu di vakatura esensial, tin un paramentu di vakatura pa gobièrnu i famia i amigu segun e no por drenta. Solamente e ministernan ta pèrmití di tuma maksimalmente dos hende di konfiansa den servisio.
Famia ta traha na ofisina di minister
“Tur hende ta komprondé ku mi no ta tuma bisa e ruman hòmber/muhé di Mike Eman (lider di e partido di oposishon AVP, red) na mi ofisina. Si nan ta ámtenar, nan ta bai nan departamento bèk atrobe ora e kuater añanan ku nan tabata minister pasa. Si nan ta bini di pafó di gobièrnu e ora ei nan kontrakt ta bálido te ora nan minister bai.
Ku e palabrashon ei e último kuater aña nan i aworakí tambe basta un kantidat di miembro di famia a bai traha na e ofisinanan di e ministernan. Arends no ta mira opstákulo ei i ta bisa ku e ta konvensé ku tur hende ta tene nan mes na e reglanan di bon gobernashon ku a primintí. “Ademas nos lo pèrkurá pa tene nos na esaki. Esei nos a primintí e votadónan tambe.”
Ret Karibense komo ehèmpel ta duna tambe e potenshal meskla di interes na e kompania di gobièrnu RDA, doño di refineria, awor ku e kartera di minister di energia ta bai pa Glebert Croes. Pasobra e Konseho di Komisario ta bou di presidensia di su ruman Juni (tur dos ta yu hòmber di defuntu Betico Croes, tambe tio di promé minister Wever-Croes.
“Bo tin un punto”, Wever-Croes ta rekonosé i despues ta divulgá: “E palabrashon ta ku esun ku a sirbi mi komo minister i despues komo presidente di konseho, lo baha.”
Ministernan den gabinete Wever-Croes II
Parlamento mester aprobá e lei di nombramentu di e promé 8 puestonan di minister ainda i aprobá e kredensialnan. Asina a presentá nan:
1. minister di Asuntunan General, Inovashon, Organisashon di Gobièrnu, Infrastruktura i Planifikashon Espasial, tambe promé minister Evelyn Wever-Croes
2. minister di Integridat, Naturalesa, Transporte i Kuido di Hende Grandi di Edat, tambe promé vise promé minister
3. minister di Asuntunan Ekonómiko, Komunikashon, Desaroyo Duradero: Geoffrey Wever
4. minister di Finansa i Kultura, tambe di dos vise promé minister: Xiomara Maduro
5. Minister di Hustisia i Asuntunan Sosial: Rocco Tjon
6. Minister di Labor, Integrashon i Energia: Glenbert Croes
7. Minister di Salubridat Públiko i Turismo: Dangui Oduber
8. Minister di Enseñansa i Deporte: Endy Croes
9. Minister plenipotensiario: Guillfred Besaril, nombrá pa konseho di minister nobo


text:
VACUNATHON 3.0
Vacunathon,
Ken por vacuna!
Departamento di Salud Publico y Ministerio di Salud conhuntamente cu diferente otro partners ta organisando Vacunathon #3.0.
Pa cu e Vacunathon aki ta importante informa kendenan por acudi riba dia 22 di augustus na Ritz Carlton pa vacuna.
Esnan cu por vacuna ta:
• Muchanan bibando na Aruba cuminsando for di 12 aña di edad te cu 17 aña cu presenta cu su mayor y carchi di AZV.
* Persona 12+ inscribi na CENSO y/of cu tin AZV.
• Immigrante cuminsando for di 12 aña sin AZV of cu no ta inscribi na CENSO, cu mas cu 6 luna caba na Aruba y por prueba esaki.
• Hende muhe na estado
• Hende muhe dunando lech'i pecho.
• Persona cu a test positivo pa COVID-19 8 siman pasa of mas
• Studiante Arubiano cu vakantie of ta stage na Aruba
• Personanan cu mas cu 3 siman pasa a hanja nan prome dosis so.
Ta nesesario pa nos enfatisa cu
Vacunathon no ta pa turista tampoco mucha bou 12 aña di edad. Personanan cu a test positivo pa COVID-19 mester warda 8 siman despues di e test di lab pa wordo vacuna. Lo mas importante ta, es cu tin sintoma di COVID-19 riba e dia di Vacunathon porfabor bay haci un test di COVID-19 y no presenta pa vacuna cu sintoma.


text:
Oranjestad – Tipo di casonan manera esaki, den cual politiconan di pais Aruba ta cay den man di Husticia, ta pone un mancha scur riba e partido cu nan ta forma parti di dje y tambe den historia di politica di Aruba.
Otro siman diamars 12 di oktober, lo bira un otro dia scur mas den politica na Aruba, debi cu ex Minister Paul Croes di ex Gabinete Mike Eman II lo bay ricibi su condena. No solamente Paul lo ricibi sentencia di Corte Superior, pero tambe e otronnan cu ta envolvi den e mesun caso aki, manera e casa di e ex Minister cu tambe a presenta recientemente. Pues den palabra chikito, esaki ta relaciona cu casonan serio di corupcion.
Husticia ta keda para ariba e sentencia di februari 2019, den cual hues a sentencia Sr. Paul Croes cu 4 aña di prison y no a hala niun paso atras. Cuater aña di prison, pa cual 9 aña e lo no mag di ta ambtenaar y tampoco mag di pone su mes eligible den eleccion aki na Aruba.
Ex Minister Paul Croes, ta e persona principal den caso IBIS, di cual Husticia a prueba cu e la tuma giften (regalo) y tambe lo tabata envolvi den casonan di ontheffing.
Tambe a keda prueba cu e la haci mal uso di su poder: desde algun aña caba esaki ta hinka den ley na Aruba.
Esaki ta bira e di dos politico/gobernante di partido AVP cu a wordo sentencia (e prome tawata Tico Croes), e di tres politico lo bira Benny Sevinger(Caso Avestruz) kende a wordo deteni y a keda como 3 luna encarcela na KIA. Segun nos a compronde tin cargonan mas grandi ainda colgando ariba su cabes y posiblemente mas aña di prison tambe. E ta wordo acusa di a haci negoshi cu terenonan di Land Aruba. Parlamentario Sevinger su caso lo cuminsa wordo trata den corte pa cuminsamento di 2022.
Biniendo bek ariba e caso Ibis, dependiendo e desicion oktober 12, e ex Minister lo por wordo deteni y hiba directamente K.I.A segun un fuente.
Preguntanan tambe cu tin rond di e casonan(Ibis), y tambe di Caso Avestruz ta si Afpak Team lo ta envolvi den e casonan aki.


text:
ORANJESTAD, Aruba – Recientemente a tuma lugar na Universidad di Aruba e evento di entrega di premionan pa e mihor studiantenan di e estudio di
Economia. E ‘Premio CATC’ a wordo entrega pa e di 3 aña consecutivo.
Tur aña Caribbean Accounting & Tax Consultants (CATC) conhuntamente cu docentenan di e ‘Financieel Economische Faculteit’ (FEF) ta scohe un
ganador for di e scriptienan cu ta wordo entrega. Pa 2010-2011 e nominadonan tawata Susanne de Freitas, Melany Tromp y Anika Stevens.
Cu su scriptie ‘The Financial Education Survey-Financial lieterace of the adult Aruba population’, Melany Tromp a sali como e ganadora final di e
premio prestigioso ‘CATC’ , na balor di Awg. 1.000,00. Melany su encuesta tawata basa ariba e conocimiento financiero berdadero di Aruba su populacion.
Pa wordo considera pa e premio ‘CATC’, e ‘afstudeeropdracht’ mester a haya un 8 como cifra minimo como resultado/ reconocimiento final. E aña aki
tawata tin 6 studiante cu e logro y a selecta 3 di nan pa e consideracion di e Premio CATC. Un team di docentenan di FEF y specialistanan di CATC ta
revisa e scriptienan y ta dicidi riba e ganador final.
CATC ta duna oportunidad na studiantenan di FEF pa core stage y pa haci nan ‘afstudeeropdracht’. Es mas, cierto di nan ta haya e posibilidad di traha
na e prestigioso compania despues di nan estudio pa haci uso di nan conocimiento den practica.
Caribbean Accounting & Tax Consultants N.V. a wordo forma na 1994 pa Sr. Reint Roossien y tin un total di 37 empleadonan actualmente. CATC ta duna
comerciante consehonan experto ariba tereno di administracion, impuesto, payroll, situacionnan fiscal-huridico en economico den tur ramo di trabou
manera construccion, comercio, industria, projecto, servicio y turismo.
CATC tambe tin filialnan na Korsou y Bonaire. Pa mas informacion, bishita nos website: www.catcaruba.com


text:
Brazil
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Brazil ta un país ku ta keda na kontinente Sur Amérika. E nòmber ofisial di e pais ta Republika Federativa di Brazil. E kapital di Brazil ta Brasília. E suidatnan mas grandi di Brazil ta São Paulo y Rio de Janeiro. Brazil su superficie ta enorme y e pais su poblashon ta hopi grandi tambe.
E lenga materno di e poblashon ta e Portugues.
E desaroyo di e pais ta hopi grandi tambe.
Brazil tin 26 statnan i e Districto Federal unda keda Brasília e kapital di e pais
Statnan den Brazil i su kapital[editá | editá fuente]
- Acre - Rio Branco
- Alagoas - Maceió
- Amapá - Macapá
- Amazonas - Manaus
- Bahia - Salvador
- Ceará - Fortaleza
- Espírito Santo - Vitória
- Goiás - Goiania
- Maranhão - São Luís
- Mato Grosso - Cuiabá
- Mato Grosso do Sul - Campo Grande
- Minas Gerais - Belo Horizonte
- Pará - Belém
- Paraiba - João Pessoa
- Paraná - Curitiba
- Pernambuco - Recife
- Piauí - Teresina
- Rio Grande do Norte - Natal
- Rio Grande do Sul - Porto Alegre
- Rio de Janeiro - Rio de Janeiro
- Rondonia - Porto Velho
- Roraima - Boa Vista
- Santa Catarina - Florianópolis
- São Paulo - São Paulo
- Sergipe - Aracajú
- Tocantins - Palmas


text:
Minister ta aproba metanan nucleo pa scol primario
Minister di Ensenañsa, dr. A. R. Lampe, a firma e meta nucleo pa scol primario, esta pa tur scol preparatorio y basico na Aruba. Cu aprobacion di e metanan nucleo a keda oficialisa un etapa nobo y historico den enseñansa na Aruba.
Information evening Bishop’s University
Dialuna dia 9 di april proximo Bishop’s University di Canada, lo ta na Aruba pa un anochi di informacion.
Lecture on the development of children with a disability
The University of Aruba cordially invites you to the lecture “Early intervention and inclusion in society to gain independence in life” on thursday march 22, 2018.
Vakantieroosters y ATV-dagen
E vakantierooster pa scol ta wordo formula cu e mucha den mente. Entre e liñanan di guia pa formula e rooster tin stipula cu e mucha tin derecho riba 60 dia di vakantie pa aña.
Spelenderwijs ontdekken: De eerste stap op weg naar levenslang leren (doc)
Adviesnota Voorschoolse Ontwikkeling
Maart 2018
Presentacion na Parlamento di “Verzelfstandiging DPS”
Dia 19 di februari ultimo, Minister di Enseñansa dr. Armando Lampe hunto cu director suplente di DPS mr. Kristof Veekmans a duna un presentacion na e Comicion fiho di Enseñansa di Parlamento di Aruba.
Estudio pa Maestro di Enseñansa Primario
Diamars dia 6 di maart 2018 Instituto Pedagogico Arubano (IPA) ta tene un anochi di informacion pa tur studiante di HAVO, VWO, EPI y tur otro persona interesa pa haci e estudio pa maestro di enseñansa primario.Lesa mas
Estudio di Movecion y Salud na IPA
Diamars dia 6 di maart proximo, IPA ta tene un anochi di informacion na unda lo splica kico e estudio di Movecion y Salud ta encera y kico e rekisitonan di admision pa por aplica ta.Lesa masScroll To Top


text: Diabierna marduga a drenta informe di un cas na candela na Village den Caya St. Eustatius, mesora a dirigi patruya na e sitio. Na yegada di e patruya na e sitio enberdad a bin encontra cu un candela cu tabata menasando un cas. Aki un fusebox a pega na candela y a cuminsa kima un mata pega cu e cas. Mientras cu a pidi presencia di bombero polisnan mes a cuminsa combati e candela cu un slang cu ayudo di bisiña. Agentenan policial mes a logra domina e candela completo pero a guli hopi huma y esaki a cuminsa afecta nan salud. A pidi presencia di ambulans pa por atende cu nan. Ambulans a bini na e sitio y a transporta 2 agente policial cu a guli hopi huma.


text:
Despues cu GoA/RdA a conclui e terminacion cu Citgo dia 30 di April 2020, y cu RdA por a cuminsa na entretene e esfuerso pa traha di inmediato riba huur di e tankinan den e terminal, a cuminsa cu fast-track-tender entre e 40+ entidadnan cu a wordo registra na tanto GoA como RdA. Durante mei 04 y 05 tur e interesadonan a wordo acerca pa participa den un tender pa huur tanki, cual tender a cera diabierna mei 15. Despues, a base di e ofertanan ricibi, a scoge e miho ofertanan pa inicia negocacion y yega na un contract.
Asina tambe a inicia cu e esfuerzo pa yega na un contract cu un cliente cu a interesa pa lease tur tanki cu tawata disponible y den condicion pa opera di inmediato. Aki a sigui un proceso poco largo caminda finalmente dia 14 di augustus a firma un contrato cu un duracion di 12 luna, y cu e posibilidad di extende esaki cu 12 luna mas. Mester bisa tambe cu e cliente aki su oferta tawata substancialmente mas atractivo cu demas ofertanan ricibi.
Despues cu e contract a keda firma e cliente mester a cumpli cu cierto condicionnan stipula den e contract pero a enfrenta contratiempo pa cumpli cu e condicionnan. Esaki entre otro ta pa por pone un garantia na banco y/of otro institucion financiero (performance bond) den caso cu pago di un factura no wordo ricibi na tempo. Di acuerdo cu e terminonan y condicion di e contract vigente a procesa tambe e facturanan corespondiente na e cliente pa pago. Na momento cu e cliente mester a paga, e cliente a confronta diferente situacionnan inespera. E cliente a solicita RdA pa tempo pa por soluciona e asunto aki.
Bou condicion di good-will a otorga e cliente e tempo pidi pa por resolve e asunto. Despues cu e tempo a yega y e cliente no a yega ainda na e solucion, y di acuerdo cu e condicion stipula den e contract, a cuminsa cana e caminda di un curing period. Si e cliente no resolve e asunto aki den e tempo stipula, e contrato lo wordo anula di inmediato.
Den anticipacion di e posibilidad aki RdA a cuminsa pulsa mercado inmediatamente y ta den negocacion cu un otro cliente caba cu ta cla pa yega na un contract asina cu e tankinan ta disponibel atrobe.
Pues, concluyendo, RdA, despues di a tuma over e facilidadnan bek ta sigui garantisa suminsitro di producto pa mercado local y ta atendiendo cu reparacion urgente y necesario di e facilidad. Den e proceso di tender pa huur di e tankinan, RdA lastimamente a experiencia un tardansa no premira y fuera di control di RdA pero RdA lo sa di sali di e situacion aki pronto mirando cu a notifica e cliente di e consecuencianan, y asina lo por cuminsa crea actividad economico pa Aruba.


text:
A accentua tantisimo actonan irregular cu a tuma luga
PROME MINISTER A REPASA RAPPORT FORENSICO CONDUCI RIBA RDA
Diamars 11 di mei, Prome Minister Evelyn Wever- Croes a atende reunion den Parlamento pa trata e rapport forensicoconduci riba Refineria di Aruba (RdA). Den e introduccionProme Minister a accentua algun punto di importancia di e rapport manera investigacion riba gastonan di RdA, investigacion riba e cuentanan di banco y envolvimento di ex Ministernan Mike de Meza y Richard Arends, den actonanirregular den RdA.
Ya ta algun tempo cu a entrega e rapportnan di Forensic Services Caribbean (FSC) riba kico a pasa den e refineria y tambe e parti di IT. Caminda cu por a mira cu net prome cu mester a entrega e computernan pa investigacion forensicotuma luga, a delete e files riba e computer.
E investigacion a wordo haci y rapport a wordo traha a base di peticion di Parlamento, pa por haya un mas mihor bista di kicoa sosode den e compania.
Premier Wever - Croes a splica cu e rapport a tuma su tempo pa diferente motibo, entre otro e pandemia, e magnitud/intensidad di e investigacion sin ricibi cooperaciondi esnan envolvi y responsabel, cu no kier a duna nan punto di bista cual ta sumamente necesario (hoor en wederhoor). Esey a wordo haci cu Parlamentario Richard Arends cu e tempo eytabata director di e compania cu no a duna su reaccion. Sr. Arends a tuma 8 luna pa e duna su prome reaccion y despuesapenas dia 22 di februari el a duna su di dos reaccion. Despuesdi esey e rapport a wordo finalisa den un luna.
E compania RdA den apenas 16 luna a gasta 21 miyon florin sin cu e compania di pueblo a keda cu algo di dje. Den e rapport por lesa con tur e placa a bai na nan mes, nan mesuncompanianan, y na consultants amigo di ex ministernan. No tin ningun contract, no tin recibo, no a specifica trabounanhasi. Prome Minister a finalisa e reunion den Parlamentodunando e compromiso cu algo asina no mag di pasa nuncamas, y pesey a bin cu un codigo di “Corporate Goverance” nobo.


text:
“Banco Central a presenta proyeccionnan econonomico mas recien den comision fiho di Parlamento”
Desde inicio di e crisis causa pa Covid-19, Banco Central di Aruba (CBA), pero tambe otro instancianan manera Departamento di Asuntonan Economico y Comercio (DEACI) conhuntamente cu Centraal Bureau Statistiek (CBS), a comparti proyeccionnan pa asina duna indicacion di e panorama economico y financiero cu por spera y cu ta bay wordo afecta door di Covid-19. Efectonan manera cuanto por spera cu economia ta bay cay na Aruba, con e sector laboral lo por wordo afecta, efecto riba divisanan y efecto riba ingresonan na Aruba.
No ta un secreto cu e efectonan di e pandemia di Covid-19 tin impacto hopi drastico riba economia y finansas na mundo y na pais Aruba, cu ta dificil premira realmente con diferente economia lo bay ta despues di e efectonan di e pandemia aki.
Comision fiho di Finansas y Economia den Parlamento
Mirando cu ya ta algo mas cu 7 luna desde Covid-19 su entrada na Aruba, Parlamentario Setty Christiaans-Yarzagaray, cu ta presidi e comision fiho di Finansas y Economia den Parlamento, ta hay’e necesario y importante pa invita instancianan cu ta haci proyeccionnan y ta publica datonan relata na economia di Aruba pa brinda Parlamento update kico por spera pa e resto di aña 2020 y unda cu por pa e aña venidero. Pa e motibo aki siman pasa a invita Banco Central di Aruba pa comparti e ultimo datonan di desaroyo y pronosticonan.
Presentacionnan di CBA
CBA a brinda miembronan di Parlamento presentacion riba desaroyonan economico mas recien, proyeccion di scenarionan di GDP pa 2020 y proyeccion di scenarionan di Balansa di Pago (BOP) basa riba e efecto cu e crisis di Covid-19 tin riba e diferente areanan aki.
Pa loke ta trata e ultimo desaroyonan economico, CBA a ilustra datonan mas recien di reservanan y e componentenan contribuyente na reserva internacional, datonan di sector bancario, savings, fluctuacion den inflacion, datonan di turismo, uzo di utilidad y desaroyo den construccion.
Riba e pronostico di GDP y su componentenan, CBA a presenta 3 diferente scenario pa tanto GDP nominal como real compara cu loke originalmente a spera pa aña 2020. E prome scenario cu actividad turistico no significante pa 3 luna yama “Quick Recovery”, e siguiente scenario cu actividad turistico no significante pa 6 luna yama “Slow Recovery” y e ultimo scenario cu actividad turistico no significante pa 9 luna yama “Lingering Recovery’. Datonan di pronostico di GDP real ta indica di experiencia caída di entre 25.4 te cu 32.3% pa aña 2020 basa riba e 3 scenarionan presenta.
Por ultimo, CBA a presenta su proyeccionnan di nan balansa di pago (BOP) basa riba e mesun 3 scenarionan cu a aplica pa GDP y su efecto riba reserva internacional. Esaki considerando algun risico den pronostico manera duracion di e pandemia, retraso y duda den proyectonan di inversion, prijs volatil di tanto fuel como importacion, desaroyo di turismo y necesidad financiero di pais Aruba entre otro.
Pa conclui
Parlamento a ricibi basta informacion riba e dia aki di CBA cu a duna un bista di ultimo desaroyonan cu ta yuda tene nos miho informa y prepara kico por spera door di efecto di crisis di Covid-19, segun Parlamentario Yarzagaray. Conclusion si ta e caida drastico den Turismo ta e factor principal mas grandi cu ta afecta practicamente tur e aspecto di desaroyo economico y financiero.
Loke ta resalta no solamente di e presentacion di e instancia aki si no di mas instancia cu Parlamento a reuni cu nan y a ricibi informacion den e ultimo temponan aki ta, cu Turismo ta e industria cu mas ta influencia tur aspecto di nos economia pero cu ta Turismo lo determina tambe con lihe y con Aruba lo sali di e crisis aki ocasiona pa Covid-19.


text:
Aki na Aruba Fundashon CasMarie ta traha cu diferente partner den e cuido pa e persona cu demencia. Nos ta traha entre otro cu:
- Dokter di cas
- Specialista (Neurólogo of Geriater)
- Wit Gele Kruis, pa mas informacion por lesa nan website: witgelekruisaruba.org
- Stichting Algemene Bejaardenzorg Aruba (S.A.B.A), pa mas informacion por lesa nan website: saba.aw
- Departamento di Asuntonan Social
- Centro di Memoria Aruba
Fundacion CasMarie ta miembro activo di e plataforma “Dementie Platform Aruba” caminda cu conhuntamente ta evalua criticamente y ta trata na mehora e calidad di cuido y servicio pa persona cu demencia y nan famia. Tambe nos tin contactonan regular cu organisacion den exterior:
Alzheimer Nederland cu website: www.alzheimer-nederland.nl
Vrije Universiteit Amsterdam


text:
KRALENDIJK – E dianan aki por a skucha hopi den media tokante limpiesa den bario pero tambe depositamentu di sushi di forma ilegal den mondi. Esaki ta algu ku konstantemente ta tuma lugá pa hende nan lokal mes i/òf stranheronan. Sushi di kas, sushi di konstrukshon, sushi di negoshi i hopi mas ta wòrdu depositá tur dia den mondi di forma ilegal.
Suidadano Herbert ‘Lelolai’ Winklaar ta di opinion ku instansianan konserní mester aktua riba tepnan ku ta wòrdu duná pa suidadanonan tokante tiramentu di sushi di forma ilegal den mondi. E mes a pasa den un eksperensia no muchu agradabel i a keda desapuntá na momentu ku el a duna tep. T’e asta el a disidí ku e no ta yama mas ora ku mira hende basha sushi den mondi.
Winklaar: “Algun luna pasá mi a mira kon un pikòp kargá ku sushi den baki tabata bayendo direkshon di Yato Bako. Mi tabata sigur ku e hendenan aki kier a basha sushi den e mondi. “Eybanda no tin lèntfel”, Winklaar a bisa. El a yama polis pa duna e tep di bashamentu di sushi di forma ilegal i asta a kue number di e vehíkulo. Ora mi a yama warda di polis, nan a bisami ku ta Selibon mi mester yama. Sentral di polis ta bisami ku nan no por hasi nada.
Winklaar a bira yama Selibon, pero pa su sorpresa e señora na liña ta kontestami ku ta ofesina di Toezicht en Handhaving mi mester yama. “Ni pa e señora bisa mi ku e mes lo sigi ku e pasonan i yama e hende nan ei pa mi. Na unda nos ta bai? Unda nos ke yega? Bo ta hasi esfuerso, anto e instansia i outoridatnan mes no ta hasi nada. Asina nan a mandami di kashi pa muraya mientras e porko a basha su sushi te kore bai. “Awel for di e dia ei mi a disidí ku mi no ta yama i bisa nada mas ora ku mi mira kosnan ilegal ta tuma lugá.


text:
KRALENDIJK – Konseho Insular di Entidat Públiko Boneiru kier pa pone den e akuerdo di gobernashon nobo di e gobièrnu nobo ku ta bai forma na Hulanda, ku ta bai stipulá mas pronto posibel un mínimo sosial pa Boneiru, Sint Eustatius i Saba, a base di e gastunan real i nesesario di kosto di bida. En espera di e proseso di tomo di desishon i implementashon mester duna siudadanonan ku tin mester di esei, un kompensashon karibense, ku kua nan por proveé den e kostonan di eksistensia.Esei ta e esensia di un moshon, ku riba inisiativa diElvis Tjin Asjoe, lider di frakshon di Movementu di Pueblo Boneriano (MPB), Konseho a aseptá unánime. Lo pone e moshon, kompañá di un yamada urgente, pa medio di un karta na konosementu di e formadó i e lidernan di frakshon ku ta trahando riba un akuerdo di gobernashon nobo.
Aktitut hulandes
E moshon ta kritiká e aktitut di Hulanda pa ku e poblashon di Hulanda Karibense. A base di e Deklarashon Universal di Derechonan Humano kada individuo tin derechi riba un nivel di bida, ku ta sufisiente haltu pa salú i bienestar di su mes i su famia i riba previshonnan den kaso di desempleo, malesa, invalides òf otro falta di medionan di eksistensia.Banda di esei gobièrnu hulandes, a base di Konstitushon hulandes, ta responsabel pa siguridat di eksistensia di su poblashon i hulandesnan ku no por proveé den nan eksistensia, i ku nan tin derechi riba asistensia di parti di gobièrnu.
Na 2017 e Komité pa Derechinan Ekonómiko, Sosial i Kultural di Nashonnan Uní a mustra Hulanda riba su obligashon relashoná ku e Tratado Internashonal pa derechinan ekonómiko, sosial i kultural i a bisa ku mester sòru pa tur habitante di Hulanda tin protekshon total i ta gosa di derechinan ekonómiko i sosial.
Violashon di e obligashon di kuido
Tòg gobièrnu hulandes a stipulá un mínimo sosial solamente pa e parti oropeo di Hulanda ku sumanan basá riba e gastunan nesesario di kosto di bida pa diferente kas di famia, ku ta fungi komo base pa suèldu mínimo i benefisio sosial. Hulanda sinembargo no ta stipulá un mínimo sosial pa Bonaire, Sint Eustatius i Saba basá riba e gastunan nesesario di kosto di bida. E argumento pa no stipulá un mínimo sosial pa miedu di su efekto di atrakshon i pa medio ku e relashon di kompetensia lo daña no tin sentido, segun e moshon. Esei hamas por ta argumento pa priva siudadanonan di derechinan fundamental riba siguridat di eksistensia i di tin un bida humano.
Hulanda ta apliká di e forma akí un diferensiashon sin argumento konvisente entre di un banda e parti oropeo di Hulanda i di otro banda Bonaire, Sint Eustatius en Saba den e parti karibense di Hulanda. Pa e motibu ei un gran parti di e poblashon di e tres islanan ta biba bou di e márgen di pobresa i no ta eksperensiá un nivel di biba adekuado. Asina Hulanda ta violá e obligashon di kuido ku imponé pa lei i trato desde 10 di òktober 2010 kaba.
Mehorashon marginal
No opstante ku gobièrnu hulandes a laga hasi investigashon di e kosto di bida riba e islanan, no ta tradusí e resultadonan di esei den stipulashon di un mínimo sosial, basá riba e gastunan nesesario di kosto di bida. Na su lugá ta deskribí asina yamá ‘ijkpunten’, ku e suèldu- i benefisionan sosial mester krese i alkansá. Esei te ku awor no a òf masha marginal a kondusí na mehorashon di e posishon di entrada i forsa di kompra di e poblashon di e islanan.
Asina Hulanda konsientemente ta mantené pa añanan kaba un trato desigual entre e poblashon na Hulanda oropeo i e poblashon di e parti karibense.
Mínimo sosial
Komo ku Konseho Insular no ta ferwagt ku e aktual gabinete demisionario ta bai kambia su maneho relashoná ku introdukshon di un mínimo sosial pa Hulanda Karibense mas, ta pidi e gobièrnu nobo ku ta bai forma pa mas pronto posibel eliminá e trato desigual di su siudadanonan na Hulanda Karibense i pa tòg introdusí un mínimo sosial basá riba kosto di bida real..


text:
ORANJESTAD, ARUBA – Fundacion Parke Nacional Aruba (FPNA) a tene recientemente un siman di educacion y conscientisacion durante nan prome “Conservation Week Aruba 2020”. FPNA ta mira bek riba e siman special aki como uno exitoso y cu potencial pa ripiti.
E siman di conservacion a inicia cu dia international di conservacion di ecosistema di mangel, unda nos Junior Rangers a lansa un tremendo video educativo encuanto e importancia di nos mangelnan. Durante e siman, nos Junior Rangers nan a uni forsa y hunto a logra un clean-up na sitio Ramsar Spaans Lagoen.
Durante e siman a enfoca primordialmente ariba e tarea di conservacion cu FPNA ta eherece diariamente y con esaki lo continua despues di a ricibi areanan di reserva natural adicional bou di su maneho algun siman atras. E topico aki a wordo elabora durante FPNA su “Online Webinar” cu a hiba e topico di trabou di conservacion den practica. Esaki lo ta disponibel pronto ariba e website y rednan social di FPNA.
E siman aki no a pasa sin reconocimento. Ariba diamars, 28 di juli, dia mundial di conservacion a reconoce y honra Sra. Olinda Rasmijn cu e palo di wayaca dilanti e centro di bishitante. Awor e “Wayaca di Olinda” ta recorda nos di su pasion y dedicacion pa naturalesa y pa conserva e palo di wayaca durante e fase di construccion di nos centro di bishitante. Diabierna 31 di juli, a toca turno pa reconoce nos rangernan di FPNA pa nan trabou ariba Dia Mundial di Ranger.Un fecha celebra internationalmente y sigur uno cu FPNA ta celebra pa asina brinda un gradicimento na tur e trabou cu nos trahadonan ta eherce diariamente pa asina proteha nos herencia natural.
Por ultimo FPNA a organisa su famoso Rough Hike, unda participantenan a disfruta di un mainta den naturalesa hunto cu ranger Rambo, kende a guia tur participante durante un caminata di 5.8 KM. Sigur un palabra di gradicimento na e comunidad di Aruba cu a sigi nos riba rednan social y asina forma parti di nos prome siman di conservacion na Aruba.
Preparando pa nos proximo siman di conservacion den 2021, FPNA lo aprecia cualkier recomendacion di contenido y actividadnan. Pronto FPNA lo invita e comunidad pa duna nan ideanan via rednan social .
Pa mas informacion encuanto nos reservanan natural y eventonan por sigi nos riba Facebook: Aruba National Park.


text:
Willemstad – Gerensia i koleganan di Iris Maduro a bini huntu djaweps último
pa yama ayó na e empleado ehemplar aki.
Iris Maduro kende a baha ku penshun despues di 43 aña di servisio, a traha
den e diferente empresanan di Mensing (Strada, Samen i Caminada).
Durante tur su añanan di servisio el a sobresalí komo un empleado sumamente
dediká na su trabou i e tabata un bon ehèmpel pa su koleganan.
Ta serka dje kasi tur hende nobo a siña kon hasi e trabou.
Gerente general di Mensing’s Caminada, Helvig Van de Laarschot-Jonckheer a
bisa ku ta Iris a bira kara di Caminada.
‘E loke ta mas remarkabel di Iris ta su memoria fotográfiko pasobra e ta
kòrda tur kos ku tin di aber ku e míles di artíkulonan den su departamentu.
Ta bin aserka ku resientemente na momentu ku mester a hasi un pedido grandi
ami mes a bin haña sa ku ta tres hende huntu mester a hasi e pedido ku Iris
so por a atendé den pasado’, asina sra. Van de Laarschot-Jonckheer a bisa .
Finalmente e gerente a pidi Dios Todopoderoso hopi aña mas di bida i salú pa
Iris Maduro por disfrutá di e penshun ku e meresé!
Riba e potrèt por mira momentu di despedida despues di 43 aña di Iris Maduro
na Mensing’s Caminada.


text:
Willemstad – Aqualectra resientemente, a hasi entrega di e donashon “Danki na’Bo” komo parti di su kampaña di kompensashon, na nòmber di komunidat. Klientenan a aportá na hasi un donashon na organisashonnan sosial dor di duna e kompensashon ku di otro forma nan lo a risibí for di Aqualectra.
Un komishon di evaluashon independiente a hasi un eskoho for di 17 organisashon ku a entregá un petishon bon argumentá i ku a eksaltá den e kategorianan di medio ambiente, hubentut, deporte, arte i kultura. E organisashonnan ku a risibí un donashon ta CARMABI, Fundashon Stripan, Curaçao Karate Bond, Fundashon Bos di Hubentut, Children’s Museum Curaçao i Fundashon Reskate di Kultura.
“E kampaña “Danki na’Bo” ta resultado di loke Aqualectra a pasa aden pero tambe e indulgensia i aporte ku komunidat a demonstrá na e momentunan difísil. P’esei a bin ku e kampaña kaminda komunidat mes por a partisipá i a brasa e oportunidat pa duna bèk. E reakshon entusiasmá aki pa duna bèk a sorprendé nos positivamente. Aqualectra ta kontentu di por a sirbi komo katalisadó den esfuerso di nos tur den komunidat pa duna bèk na organisashonnan ku ta hasi trabou importante na bienestar di nos komunidat,” Gerente General di Aqualectra Darick Jonis a bisa durante di su introdukshon.
Sra. Neysa Isenia, Gerente Finansiero di Aqualectra na su turno a ilustrá ku e aktitut demostrá pa e organisashonnan sosial ta muestra di loke na ingles ta yama ‘resilience’ (kai, bolbe lanta i sigui pa dilanti) loke ta e tema di Aqualectra su kuenta anual di 2020. E organisashonnan, meskos ku Aqualectra den 2020, konfrontá ku e pandemia a demostrá di tin vishon, kompostura, rasonamentu, planifikashon, perseveransia, kolaborashon i esfuersonan pa kuida pa keda salú.
Danki na pueblo di Kòrsou ku awe por gradisí e organisashonnan karitativo pa e trabou duru realisá. Isenia a bisa ku ohalá esaki ta e promé paso pa e aña aki bini ku mas kos positivo pa nos komunidat.


text:
Bolsonaro ta reta regla di New York y Asamblea General di Nacionnan Uni
Presidente di Brazil Jair Bolsonaro ta insisti cu e lo atende e Asamblea General di Nacionnan Uni otro siman na New York, a pesar di no a tuma e vacuna contra Covid-19. “Mi lo ta na e Asamblea General. Mi lo duna e discurso di apertura riba Diamars,” e Presidente a bisa den su transmision regular via rednan social.
Ciudad di New York a determina cu vacuna ta obligatorio pa tur persona cu ta drenta facilidadnan di Nacionnan Uni y esnan cu kier atende e Asamblea General. E decision aki a keda difundi pa e Departamento di Salud di Ciudad di New York dia 9 di September ultimo.
Mesora despues di e publicacion di e decision di e ciudad Mericano, Secretario General di Nacionnan Uni, Antoio Guterres a bisa cu e no por impone un rekisito asina riba hefenan di estado. Brazil cu su 213 miyon habitante, ta e di cuater pais na mundo cu a ricibi mas vacuna, segun data di Our World in Data. Pero e Presidente mes te cu awor a rechasa tur vacuna, y ta insisti cu e lo ta e ultimo Brazilero pa tuma e vacuna.
Jair Bolsonaro, kende a keda infecta cu COVID-19 aña pasa a argumenta cu e ta inmunisa caba.
Presidente nobo di e Asamblea General di Nacionnan Uni, Abdulla Shahid tambe a bisa e siman aki cu e lo pidi prueba di vacuna di esnan cu ta atendiendo e evento mas importante di Nacionnan Uni.
Otro cu ta opone e mandato di vacuna ta Embahador di Rusia na Nacionnan Uni, Vassily Nebenzia, kende a manda un carta pa Shahid pa expresa su sorpresa y desapunto. “Nos ta opone fuertemente cu unicamente esnan cu prueba di vacuna lo keda admiti na e Asamblea General,” Nebenzia a bisa, agregando cu e medida ta discriminatorio y den violacion di e statutonan di Nacionnan Uni. Di otro banda, segun e reglanan di e Asamblea General 2021, tur miembro di delegacionnan mester mustra nan certificado of prueba di vacuna prome cu nan come, bebe of haci ehercicio den e zona di Nacionnan Uni y pa por participa den cualkier actividad di entretenimento, gastronomia y ehercicio den ciudad di New York.


text:
For di diahuebs ultimo, nos isla a bira un epicentro den nos region Caribe di e musica clasico contemporaneo. Esaki danki na e Aruba Symphony Festival (ASF) 2017, cu a cuminsa diahuebs ultimo y cu ya caba a celebra su di tres concierto ayera.
Durante casi 10 dia Aruba ta huesped di e presencia di musiconan di caliber internacional manera e violinista Dimitri Berlinsky kende a bira e competido mas hoben den historia cu a gana e Papanini International Violin Competition na Genoa (Italia), entre otro musiconan virtuoso presente den e festival academico aki. Pero tambe e ta congrega un grupo di studiante di musica di henter mundo cu ta bin Aruba pa atende e festival academico aki.
Evento di caliber internacional
E director artistico di ASF, e violinista Simon Gollo ta bisa cu esaki ta e “parti mas emocionante” pa conta, ya cu e festival aki ta conta cu un grupo di 22 academico di musica cu ta bin for di Suisa, Merca, Rusia Mexico, Colombia, Venezuela, Brasil, etc.. Nan presencia ta e miho y berdadero stapel di un evento internacional.
E aña aki, el a declara na Bon Dia Aruba, e festival tin un grupo di 62 studiante cu a bin for di mas cu 20 pais. Nan expectativa ta indica cu e grupo aki ta sigui crece tur aña keto bay. Nan ta akinan pa comparti un meta comun riba nos isla, esun di produci musica pa nos tin un bida mas harmonioso. “E echo cu nos ta comparti hunto den un festival, no ta un fiesta. E ta un oportunidad pa conoce otro hende y comparti cu artistanan cu ta toca hopi bon; y cu nos por comparti cu nan e experiencia aki”.
Segun Sr. Gollo, ASF a bira sin duda den un academia di summer cu ta uno competitivo cu cualkier otro academia manera esun di Aspec. E biaha aki Colombia tin mas participacion di studiantenan di musica, esaki danki na e presencia di Bogota Chamber Orchestra cu a haci su debut na Cas di Cultura ayera.
Caribe y cultura
E musico Suiso-Venezolano a bisa cu e profile di ASF no ta uno solamente di festival di musica manera esun cu ta tuma luga na Cartagena de India na Colombia, sino cu tambe nan a pusta riba e parti academico; pero nan obhetivo ta uno comun. “Nos kier duna e Caribe y e region di e mundo aki, un miho calidad cultural”.
E echo cu Aruba ta lider di un evento di e caliber aki ta uno masha satisfactorio; ya cu e ta genera un bon imagen y referencia internacional. Durante tres aña consecutivo cu Sr. Gollo a organisa e festival aki na Aruba, e ta haya cu esaki a nifica cu nunca mester bandona nan soño y obhetivo; a pesar di tur sorto di retonan grandi cu bo ta confronta. Un di nan ta esun financiero pero tambe esun di trece cambio riba e tradicion cultural di un comunidad.
Pero igualmente e festival aki ta contribui pa nos isla no profila su mes turisticamente pa su beyesa natural di nan beachnan, etc. pero tambe manera un destino cultural importante den nos region. Esaki ta e importancia di un evento academico y musical di e caliber aki, asina el a laga sa.


text:
ORANJESTAD – Hulanda a pone tur Pais di mundo riba codigo orañe, asina Premier Evelyn Wever – Croes a wordo informa door di Secretario di Estado sr. Raymond Knops. Pa prome biaha Hulanda a cambia su punto di salida ora ta pone codigo di color pa un Pais. Anteriormente tabata basa su mes riba e situacion epidemiologico den e Pais, cual den e caso aki no ta asina.
Den e caso aki pa Aruba actualmente no tin motibo epidemiologico pa cambia pa codigo orañe pasobra na Aruba e situacion pa loke ta covid ta bastante bou di control. Sinembargo pa motibo cu aworaki Hulanda ta preocupa pa nan situacion interno, nan tin cu duna un mensahe cla na nan comunidad y pues ta compronde e decision aki, Premier Wever – Croes a enfatisa.
E mensahe ta cu nan no ta recomenda nan ciudadanonan pa biaha. Nan no ta prohibi e biahe, frontera no ta cera, pero si ta haci e codigo orañe. Esaki ta significa cu si un ciudadano Hulandes y/of nos studiantenan na Hulanda dicidi di biaha toch, e ta riba nan propio riesgo. Si algo pasa, Hulanda no ta obliga pa busca esnan cu ta biaha bek y hopi biaha seguronan tampoco ta cubri.
“Ta lamenta cu e codigo orañe a wordo poni pa Aruba tambe sinembargo e ta perfectamente comprendibel. E situacion na Hulanda ta hopi serio y den Corona ora cu tin situacion serio asina, bo tin cu duna un mensahe cla. Pues na Hulanda nan ta pidiendo nan ciudadanonan pa no biaha, no bay cu vakantie y keda cas mas tanto cu ta posibel. Mescos cu Aruba a haci durante cu nos tabatin cifranan halto.
Pa resumi, e fronteranan no ta cera, ta bay tin hende cu ta sigui biaha bin Aruba, esnan cu a cumpra nan ticket caba por bin Aruba. Tene cuenta si cu rekisitonan y condicionnan ora di biaha. Alabes ta recomenda tur cu ta biaha for di Hulanda pa porfabor tuma un seguro di covid pasobra nunca bo sa kico por pasa. Y si bo tin un seguro di biahe di Hulanda, chens ta grandi cu awo cu Hulanda a pone henter mundo riba codigo orañe, cu e seguro di Hulanda no ta cubri cierto cosnan mas.
Mientrastanto nos ta mantene Hulanda den oracion y pensamento, pa nan por sali pronto for di e situacion cu nan ta aden. Pa di e forma aki pronto por mira cu e plamamento di e virus ta stop y cu por bay bek na e normal nobo’, Prome Minister Wever – Croes a termina bisando.


text:
elias halabi
-
Barranquilla2018
Elias y Yannick ta conta di nan participacion na Cali
Elias Halabi y Yannick Roos ta conta di e Weganan Centroamericano y Del Caribe.Read More »
-
Barranquilla2018
Competencia di Bowling Masculino a termina
Despues di 5 dia di competencia, awe a finalisa e competencia di Bowling masculino Awe na Cali, Colombia a tuma…Read More »
-
Barranquilla2018
Bowling Trios a inincia na Cali
Competencia di Bowling Trios a tuma lugar ayera caminda cu e trio Elias Halabi, Jonathan Bremo y Valentino Jacobs a…Read More »
-
Barranquilla2018
Bowling ta sigi na Cali
Awe mainta a start e weganan di Doubles di Bowling na Cali. E atletanan Yannick Roos hunto cu Elias Halabi…Read More »
-
Barranquilla2018
Ultimo competencia individual na Cali
Awe mainta trempan e ultimo competencia nan di Bowling Individual a tuma lugar na Cali. Elias Halabi hunto cu Jonathan…Read More »


text:
Otro aña na januari SKOA ta cumpliendo oficialmente 50 aña di existencia. E ultimo añanan SKOA ta den un proceso di innovacion. Den cuadro di innovacion ayera Sra. Lisi Werleman-Paris y Joseany Geerman a anuncia cu SKOA lo cuminsa cu su proceso di inscripcion online.
Inscripcion
Nan a cuminsa keto bay dia 30 di november y e prome tanda di e inscripcion online aki lo core te dia 31 di januari venidero. Nan ta tuma un tempo pa procesa e informacion obteni y asina cuminsa ubica e muchanan. Despues SKOA lo bin cu e di dos tanda di inscripcion, unda e mayor por haci escogencia unda SKOA tin luga habri ainda.
E hecho cu nos ta bibando un pandemia pa causa di Covid-19 a haci pa SKOA sigui cu su innovacion riba tereno digital. Sra. Werleman-Paris kende ta funcionario di staf di SKOA a bisa cu nan ta consciente cu e proceso aki di inscripcion online ta tuma su tempo. Normalmente e proceso di inscripcion ta entre october y november. Pero nan kier a tuma un tempo prudente pa duna e servicio y tambe pa guia e mayornan den e proceso aki. Ademas nan tin 46 scol y e ta un proceso grandi pa hinca tur e informacion aki den nan sistema digital. Awor cu nan a inicia cu e proceso di inscripcion online nan ta spera cu esaki lo facilita e trabao aki.
Sra. Geerman kende ta atende cu e parti di administracion di alumno a duna mas detaye riba e procedura di e alumnonan cu ta bay di preparatorio pa scol basico. E otro procedura tin di haci cu alumnonan cu ta inscribi pa prome biaha. E ta e mucha cu tin 4 aña y cu ta saliendo for di un crèche drentando kleuterschool. Pa esaki e mayor mester subi e website di SKOA: www.skoa.aw unda e ta scoge e parti unda ta poni “inscriptie”
SKOA ta conta cu 46 scol cu un poblacion total mas cu 9.600 studiante. Cada aña nan ta ricibi un grupo di entre 800 pa 900 mucha cu ta drenta kleuter. E ta casi cantidad di kleuter pa scol basico. E ta alrededor di un total 2 mil mucha pa scol preparatorio y basico.
Nan tin 15 scol preparatorio, 25 scol basico, 5 MAVO scol y 1 scol special. Pa esunnan interesa riba SKOA su Facebook page ta wordo splica con e proceso di inscripcion online por wordo haci debidamente desde cualkier sitio. E mayornan no mester di un computer (PC) ya cu for di nan celular inteligente nan por haci’e, solamente Wifi bo mester tin pa haci e inscribi y aplica pa un cupo pa bo yiu pa e aña escolar proximo (2021-2022). Sra. Werleman-Paris a indica cu si tin algun inkietud di parti di e mayor, semper nan por tuma contacto cu SKOA pa asina haya asistencia.
Informacion y ayudo
Nan tin diferente plataforma di informacion cu e mayor por consulta libremente. Nan tin Facebook page di SKOA, pero tambe mayoria di scol tin nan propio plataforma digital. Tambe tur studiante di SKOA tin un e-mail account cu ta bira un canal di comunicacion di e maestronan cu e mayornan. Tambe e mayor por tin contacto directo cu scol di su yiu, logicamente manteniendo e regla di DVG. “E forma di contacto t’ey,” asina Sra. Werleman-Paris a declara ayera.
E pago tambe ta bay online via Arubabank so. Pero pa esnan cu no tin cuenta den e banco aki nan tin facilidad pa haci e pago na SKOA mes. Pa otro aña escolar nan lo busca otro solucion pa facilita e forma di pago di inscripcion.
Tambe pa e mayor cu tin problema financiero debi na e situacion cu nos ta pasando aden pa causa di e pandemia, tin diferente forma pa yuda nan. Un di nan ta e fondo crea pa diferencia instancia pa atende cu situacion di pago. Tambe SKOA ta ofrece areglo di pago. Igualmente tin scolnan cu di nan mes ta yudando e famianan den necesidad.
Rekisito
Sra. Geerman a enfatisa pa e mayor tene cuenta cu e inscripcion a cuminsa caba y ta bon pa nan haci e inscripcion di e yiu tempran. Ta importante pa e mayor haci esaki na tempo, vooral den e prome tanda di inscripcion pa bo por haya e scol di bo escogencia.
Asina e por haya e posibilidad di haya e scol cu e ta desea pa su yiu. Ya cu e di dos tanda di inscripcion online nan no por garantisa esaki. Pa e mucha cu ta sali for di scol preparatorio (kleuterschool) pa switch pa scol basico den nan caso mayornan lo bay ricibi un carta via scol entrante awe cu un splicacion con pa haci esaki.
Un rekisito exigi pa inscribi bo yiu tin di haber cu e AZV number di e mayor pa asina sigui cu e proceso di yena e informacion di bo yiu. Ora di cuminsa cu e proceso aki bo mester tene na man e carchi di AZV valido. Si e mayor no tin esaki, SKOA tin e app di AZV, caminda bo por download esaki. Pa esnan cu no tin AZV, mayornan mester cumpra un seguro valido pa aña escolar 2021-22. Tambe e mayor mester e papel di Censo. Bo por usa e paspoort di e mucha y/of tambe e acta di nacemento.
Sra. Geerman a bisa cu SKOA no ta nenga niun mucha oportunidad pa studia apesar cu nan status legal no ta na ordo. Den e caso aki mester presenta e paspoort di e mucha y nan tin cu cumpra un seguro valido mirando cu nan no tin AZV.
Tin caso cu e mayor no tin nan documento legal na ordo pa cumpra e seguro. Pero nan por haci uso di un famia di dje pa nan bira e persona di contacto pa cera un seguro escolar pa e mucha por inscribi pa bay scol. Sra. Geerman a bisa cu e seguro aki ta importante no solo pa e mucha, sino pa e mayor mes. Pasobra si algo pasa cu e mucha, bo tin e seguro di scol cu ta duna bo cobertura.
“Nos ta purba di yuda te na unda cu nos por. Nos a yuda hopi,” el a bisa. SKOA ta consciente cu e mucha aki mester di un enseñansa y si nan tin e cupo y luga den nan scol, nan ta man habri pa tuma nan.
Sra. Werleman-Paris a bisa cu e aña aki SKOA a haci apelacion na e scolnan pa baha e peticion di dianan di studio, mirando cu a perde varios dia na cuminsamento di e pandemia. “Te aworaki esey ta bayendo bon!.” el a bisa. Na inicio si nan tin tres periodo caminda nan ta haci un trayecto di profesionalisacion pa nan maestronan, y nan ta periodonan cu ta wordo informa adelanta, el a laga sa.


text:
Racismo
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Racismo ta un forma di discrimina pa motibo di sorto di rasa, colo di cuero y otro caracteristica fisico di un persona, den palabra chikito nan ta considera nan mes miho (superior) cu otro. Racismo a/ta hunga un rol grandi den e historia di humano. El a influencia, guera, sclabitud, formacion di nacion y legalisacion.
Nificacion[editá | editá fuente]
E termino 'racismo' tin diferente nificacion. Por bisa ku, e palabra mas kiermen, miho ku otro. Tin hopi discucion over di esaki, pa otro kiermen xenofobia (miedo pa stranhero) of etnocentrismo. Di otro banda, e investigadornan ta purba di saca afo e nificacion precies si ta un ideologia of ley cientifico di racismo.
"Limpiesa di sanger" y "casta"[editá | editá fuente]
E pensamento di 'limpieza de sangre' (limpiamento di sanger) tabata un sistema di descriminacion fundamenta over di e pensamento di Aristotle cu a pasa na siglo 14 na Spaña den Edad Moderno. E sistema ku nan a hasi ta pa diferensia e 'casta y crusamento' (=mestis, mulato, casitaso) pa esnan ku tin sanger 'impura' of 'mancha'. Door di e fundeshi aki a crece un comunidad di stratificacion.


text:
Diabierna awor 19 di october pa 8:00pm lo resona e fluit pa inicia campeonato di futbol Division di Honor 2018-2019. E prome wega ta den Stadion G.P. Trinidad na Dakota y lo ta entre SV Brazil Jrs y SV Riverplate. A scoge e secuencia di e weganan via tiramento di lot. Diabierna anochi e campeonato ta cuminsa completamente di nobo. Pa e fanaticonan, tur entrada cu paga na porta ta bay directamente na e ekiponan hungando e anochi ey. Entrada pa adulto ta 7 florin mientras cu muchanan ta paga unicamente 3 florin pa por drenta stadion.
Campeonato 2017-2018
E campeonato 2017-2018 a termina recientemente cu mas o menos 1600 diferente wega hunga tras di lomba. E campeonato di Division di Honor a conta cu 10 diferente ekipo cu hunto a hunga 18 wega den 2 rond. Despues a reduci e ekiponan na e 4 mihonan cu a drenta play-off hungando 6 wega contra otro. E dos miho teamnan a sigui pa final, cu a hunga 3 wega pa asina SV Dakota gana Deportivo Nacional y asina bira campeon di Division di Honor pa e campeonato 2017-2018.
“E temporada dushi ta cuminsa atrobe, den cual ta uni nos pueblo por medio di deporte. Y e deporte rey Futbol lo luci atrobe, mescos ta e talentonan deportivo cu nos tin riba veld. Mi ta desea tur ekipo tur clase di exito y sperando cu disciplina domina e weganan”, asina Ing. Richard Dijkhoff, Presidente di Arubaanse Voetbal Bond (AVB) a duna di conoce. E ta convenci cu despues di un tremendo campeonato mundial di futbol, cu semper e atencion y interes pa futbol ta mas halto cu nunca.